pli: Atha kho āyasmā udāyī pubbaṇhasamayaṁ nivāsetvā pattacīvaramādāya yena aññataraṁ kulaṁ tenupasaṅkami.


layer: root

title_pli: Theravāda Vinaya Mahāvibhaṅga

pli: Tena kho pana samayena gharaṇī nivesanadvāre nisinnā hoti, gharasuṇhā āvasathadvāre nisinnā hoti.


pli: Atha kho āyasmā udāyī yena gharaṇī tenupasaṅkami; upasaṅkamitvā gharaṇiyā upakaṇṇake dhammaṁ desesi.


pli: Atha kho gharasuṇhāya etadahosi—


pli: “kiṁ nu kho so samaṇo sassuyā jāro udāhu obhāsatī”ti?


pli: Atha kho āyasmā udāyī gharaṇiyā upakaṇṇake dhammaṁ desetvā yena gharasuṇhā tenupasaṅkami; upasaṅkamitvā gharasuṇhāya upakaṇṇake dhammaṁ desesi.


pli: Atha kho gharaṇiyā etadahosi—


pli: “kiṁ nu kho so samaṇo gharasuṇhāya jāro udāhu obhāsatī”ti?


pli: Atha kho āyasmā udāyī gharasuṇhāya upakaṇṇake dhammaṁ desetvā pakkāmi.


pli: Atha kho gharaṇī gharasuṇhaṁ etadavoca—


pli: “he je, kiṁ te eso samaṇo avocā”ti?


pli: “Dhammaṁ me, ayye, desesi”.


pli: “Ayyāya pana kiṁ avocā”ti?


pli: “Mayhampi dhammaṁ desesī”ti.


pli: Tā ujjhāyanti khiyyanti vipācenti—


pli: “kathañhi nāma ayyo udāyī upakaṇṇake dhammaṁ desessati.


pli: Nanu nāma vissaṭṭhena vivaṭena dhammo desetabbo”ti?


pli: Assosuṁ kho bhikkhū tāsaṁ itthīnaṁ ujjhāyantīnaṁ khiyyantīnaṁ vipācentīnaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā udāyī mātugāmassa dhammaṁ desessatī”ti.


pli: Atha kho te bhikkhū āyasmantaṁ udāyiṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, udāyi, mātugāmassa dhammaṁ desesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, mātugāmassa dhammaṁ desessasi.


pli: Netaṁ moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu mātugāmassa dhammaṁ deseyya pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena upāsikā bhikkhū passitvā etadavocuṁ—


pli: “iṅghāyyā, dhammaṁ desethā”ti.


pli: “Na, bhaginī, kappati mātugāmassa dhammaṁ desetun”ti.


pli: “Iṅghāyyā, chappañcavācāhi dhammaṁ desetha, sakkā ettakenapi dhammo aññātun”ti.


pli: Kukkuccāyantā na desesuṁ.


pli: Upāsikā ujjhāyanti khiyyanti vipācenti—


pli: “kathañhi nāma, ayyā, amhehi yācīyamānā dhammaṁ na desessantī”ti.


pli: Assosuṁ kho bhikkhū tāsaṁ upāsikānaṁ ujjhāyantīnaṁ khiyyantīnaṁ vipācentīnaṁ.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, mātugāmassa chappañcavācāhi dhammaṁ desetuṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhū mātugāmassa uttarichappañcavācāhi dhammaṁ deseyya, pācittiyan”ti.


pli: Tena kho pana samayena chabbaggiyā bhikkhū—“bhagavatā anuññātaṁ mātugāmassa chappañcavācāhi dhammaṁ desetun”ti te aviññuṁ purisaviggahaṁ upanisīdāpetvā mātugāmassa uttarichappañcavācāhi dhammaṁ desenti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū aviññuṁ purisaviggahaṁ upanisīdāpetvā mātugāmassa uttarichappañcavācāhi dhammaṁ desessantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, aviññuṁ purisaviggahaṁ upanisīdāpetvā mātugāmassa uttarichappañcavācāhi dhammaṁ desethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, aviññuṁ purisaviggahaṁ upanisīdāpetvā mātugāmassa uttarichappañcavācāhi dhammaṁ desessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu mātugāmassa uttarichappañcavācāhi dhammaṁ deseyya, aññatra viññunā purisaviggahena, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Mātugāmo nāma


pli: manussitthī; na yakkhī na petī na tiracchānagatā; viññū, paṭibalā subhāsitadubbhāsitaṁ duṭṭhullāduṭṭhullaṁ ājānituṁ.


pli: Uttarichappañcavācāhīti


pli: atirekachappañcavācāhi.


pli: Dhammo nāma


pli: buddhabhāsito, sāvakabhāsito, isibhāsito, devatābhāsito, atthūpasañhito, dhammūpasañhito.


pli: Deseyyāti


pli: padena deseti, pade pade āpatti pācittiyassa.


pli: Akkharāya deseti, akkharakkharāya āpatti pācittiyassa.


pli: Aññatra viññunā purisaviggahenāti


pli: ṭhapetvā viññuṁ purisaviggahaṁ.


pli: Viññū nāma purisaviggaho,


pli: paṭibalo hoti subhāsitadubbhāsitaṁ duṭṭhullāduṭṭhullaṁ ājānituṁ.


pli: Mātugāme mātugāmasaññī uttarichappañcavācāhi dhammaṁ deseti, aññatra viññunā purisaviggahena, āpatti pācittiyassa.


pli: Mātugāme vematiko uttarichappañcavācāhi dhammaṁ deseti, aññatra viññunā purisaviggahena, āpatti pācittiyassa.


pli: Mātugāme amātugāmasaññī uttarichappañcavācāhi dhammaṁ deseti, aññatra viññunā purisaviggahena, āpatti pācittiyassa.


pli: Yakkhiyā vā petiyā vā paṇḍakassa vā tiracchānagatamanussaviggahitthiyā vā uttarichappañcavācāhi dhammaṁ deseti, aññatra viññunā purisaviggahena, āpatti dukkaṭassa.


pli: Amātugāme mātugāmasaññī, āpatti dukkaṭassa.


pli: Amātugāme vematiko, āpatti dukkaṭassa.


pli: Amātugāme amātugāmasaññī, anāpatti.


pli: Anāpatti—


pli: viññunā purisaviggahena,


pli: chappañcavācāhi dhammaṁ deseti,


pli: ūnakachappañcavācāhi dhammaṁ deseti,


pli: uṭṭhahitvā puna nisīditvā deseti,


pli: mātugāmo uṭṭhahitvā puna nisīdati tasmiṁ deseti,


pli: aññassa mātugāmassa deseti,


pli: pañhaṁ pucchati,


pli: pañhaṁ puṭṭho katheti,


pli: aññassatthāya bhaṇantaṁ mātugāmo suṇāti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sappāṇakavagga


pli: 70. Kaṇṭakasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena kaṇṭakassa nāma samaṇuddesassa evarūpaṁ pāpakaṁ diṭṭhigataṁ uppannaṁ hoti—


pli: “tathāhaṁ bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā te paṭisevato nālaṁ antarāyāyā”ti.


pli: Assosuṁ kho sambahulā bhikkhū kaṇṭakassa nāma kira samaṇuddesassa evarūpaṁ pāpakaṁ diṭṭhigataṁ uppannaṁ—


pli: “tathāhaṁ bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā, te paṭisevato nālaṁ antarāyāyā”ti.


pli: Atha kho te bhikkhū yena kaṇṭako samaṇuddeso tenupasaṅkamiṁsu; upasaṅkamitvā kaṇṭakaṁ samaṇuddesaṁ etadavocuṁ—


pli: “saccaṁ kira te, āvuso kaṇṭaka, evarūpaṁ pāpakaṁ diṭṭhigataṁ uppannaṁ—


pli: ‘tathāhaṁ bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā te paṭisevato nālaṁ antarāyāyā’”ti?


pli: “Evaṁ byā kho ahaṁ, bhante, bhagavatā dhammaṁ desitaṁ ājānāmi— ‘yathā yeme antarāyikā dhammā vuttā bhagavatā te paṭisevato nālaṁ antarāyāyā’”ti.


pli: “Mā, āvuso kaṇṭaka, evaṁ avaca. Mā bhagavantaṁ abbhācikkhi. Na hi sādhu bhagavato abbhakkhānaṁ. Na hi bhagavā evaṁ vadeyya.


pli: Anekapariyāyenāvuso kaṇṭaka, antarāyikā dhammā antarāyikā vuttā bhagavatā. Alañca pana te paṭisevato antarāyāya.


pli: Appassādā kāmā vuttā bhagavatā bahudukkhā bahupāyāsā, ādīnavo ettha bhiyyo …pe…


pli: evampi kho kaṇṭako samaṇuddeso tehi bhikkhūhi vuccamāno tatheva taṁ pāpakaṁ diṭṭhigataṁ thāmasā parāmāsā abhinivissa voharati—


pli: “evaṁ byā kho ahaṁ, bhante, bhagavatā dhammaṁ desitaṁ ājānāmi— ‘yathā yeme antarāyikā dhammā vuttā bhagavatā te paṭisevato nālaṁ antarāyāyā’”ti.


pli: Yato ca kho te bhikkhū nāsakkhiṁsu kaṇṭakaṁ samaṇuddesaṁ etasmā pāpakā diṭṭhigatā vivecetuṁ, atha kho te bhikkhū yena bhagavā tenupasaṅkamiṁsu; upasaṅkamitvā bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā kaṇṭakaṁ samaṇuddesaṁ paṭipucchi—


pli: “saccaṁ kira te, kaṇṭaka, evarūpaṁ pāpakaṁ diṭṭhigataṁ uppannaṁ—


pli: “Kassa nu kho nāma tvaṁ, moghapurisa, mayā evaṁ dhammaṁ desitaṁ ājānāsi?


pli: Nanu mayā, moghapurisa, anekapariyāyena antarāyikā dhammā antarāyikā vuttā, alañca pana te paṭisevato antarāyāya?


pli: Appassādā kāmā vuttā mayā bahudukkhā bahupāyāsā, ādīnavo ettha bhiyyo.


pli: Aṭṭhikaṅkalūpamā kāmā vuttā mayā …pe…


pli: sappasirūpamā kāmā vuttā mayā bahudukkhā bahupāyāsā, ādīnavo ettha bhiyyo.


pli: Atha ca pana tvaṁ, moghapurisa, attanā duggahitena amhe ceva abbhācikkhasi attānañca khaṇasi bahuñca apuññaṁ pasavasi.


pli: Tañhi te, moghapurisa, bhavissati dīgharattaṁ ahitāya dukkhāya.


pli: Netaṁ, moghapurisa, appasannānaṁ vā pasādāya …pe…


pli: pasannānañca ekaccānaṁ aññathattāyā”ti.


pli: Vigarahitvā …pe…


pli: dhammiṁ kathaṁ katvā bhikkhū āmantesi—


pli: “tena hi, bhikkhave, saṅgho kaṇṭakaṁ samaṇuddesaṁ nāsetu.


pli: Evañca pana, bhikkhave, nāsetabbo—


pli: ‘ajjatagge te, āvuso kaṇṭaka, na ceva so bhagavā satthā apadisitabbo.


pli: Yampi caññe samaṇuddesā labhanti bhikkhūhi saddhiṁ dirattatirattaṁ sahaseyyaṁ sāpi te natthi.


pli: Cara pire vinassā’”ti.


pli: Atha kho saṅgho kaṇṭakaṁ samaṇuddesaṁ nāsesi.


pli: Tena kho pana samayena chabbaggiyā bhikkhū jānaṁ tathānāsitaṁ kaṇṭakaṁ samaṇuddesaṁ upalāpentipi upaṭṭhāpentipi sambhuñjantipi sahāpi seyyaṁ kappenti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū jānaṁ tathānāsitaṁ kaṇṭakaṁ samaṇuddesaṁ upalāpessantipi upaṭṭhāpessantipi sambhuñjissantipi sahāpi seyyaṁ kappessantī”ti …pe…


pli: “saccaṁ kira tumhe, bhikkhave, jānaṁ tathānāsitaṁ kaṇṭakaṁ samaṇuddesaṁ upalāpethāpi upaṭṭhāpethāpi sambhuñjathāpi sahāpi seyyaṁ kappethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, jānaṁ tathānāsitaṁ kaṇṭakaṁ samaṇuddesaṁ upalāpessathāpi upaṭṭhāpessathāpi sambhuñjissathāpi sahāpi seyyaṁ kappessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Samaṇuddesopi ce evaṁ vadeyya—


pli: ‘tathāhaṁ bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā te paṭisevato nālaṁ antarāyāyā’ti,


pli: so samaṇuddeso bhikkhūhi evamassa vacanīyo—


pli: ‘māvuso samaṇuddesa, evaṁ avaca, mā bhagavantaṁ abbhācikkhi, na hi sādhu bhagavato abbhakkhānaṁ, na hi bhagavā evaṁ vadeyya.


pli: Anekapariyāyenāvuso samaṇuddesa, antarāyikā dhammā antarāyikā vuttā bhagavatā. Alañca pana te paṭisevato antarāyāyā’ti.


pli: Evañca so samaṇuddeso bhikkhūhi vuccamāno tatheva paggaṇheyya, so samaṇuddeso bhikkhūhi evamassa vacanīyo—


pli: ‘ajjatagge te, āvuso samaṇuddesa, na ceva so bhagavā satthā apadisitabbo.


pli: Yampi caññe samaṇuddesā labhanti bhikkhūhi saddhiṁ dirattatirattaṁ sahaseyyaṁ sāpi te natthi.


pli: Cara pire vinassā’ti.


pli: Yo pana bhikkhu jānaṁ tathānāsitaṁ samaṇuddesaṁ upalāpeyya vā upaṭṭhāpeyya vā sambhuñjeyya vā saha vā seyyaṁ kappeyya, pācittiyan”ti.


pli: Samaṇuddeso nāma


pli: sāmaṇero vuccati.


pli: Evaṁ vadeyyāti—


pli: “tathāhaṁ bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā, te paṭisevato nālaṁ antarāyāyā”ti.


pli: So samaṇuddesoti


pli: yo so evaṁvādī samaṇuddeso.


pli: Bhikkhūhīti


pli: aññehi bhikkhūhi, ye passanti ye suṇanti tehi vattabbo— “mā, āvuso samaṇuddesa, evaṁ avaca. Mā bhagavantaṁ abbhācikkhi. Na hi sādhu bhagavato abbhakkhānaṁ. Na hi bhagavā evaṁ vadeyya.


pli: Anekapariyāyenāvuso samaṇuddesa, antarāyikā dhammā antarāyikā vuttā bhagavatā. Alañca pana te paṭisevato antarāyāyā”ti.


pli: Dutiyampi vattabbo …


pli: tatiyampi vattabbo …


pli: sace paṭinissajjati iccetaṁ kusalaṁ, no ce paṭinissajjati so samaṇuddeso bhikkhūhi evamassa vacanīyo—


pli: “ajjatagge te, āvuso samaṇuddesa, na ceva so bhagavā satthā apadisitabbo.


pli: Cara pire vinassā”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Jānāti nāma


pli: sāmaṁ vā jānāti, aññe vā tassa ārocenti, so vā āroceti.


pli: Tathānāsitanti


pli: evaṁ nāsitaṁ.


pli: Samaṇuddeso nāma


pli: sāmaṇero vuccati.


pli: Upalāpeyya vāti


pli: tassa pattaṁ vā cīvaraṁ vā uddesaṁ vā paripucchaṁ vā dassāmīti upalāpeti, āpatti pācittiyassa.


pli: Upaṭṭhāpeyya vāti


pli: tassa cuṇṇaṁ vā mattikaṁ vā dantakaṭṭhaṁ vā mukhodakaṁ vā sādiyati, āpatti pācittiyassa.


pli: Sambhuñjeyya vāti


pli: sambhogo nāma dve sambhogā—


pli: āmisasambhogo ca dhammasambhogo ca.


pli: Āmisasambhogo nāma


pli: āmisaṁ deti vā paṭiggaṇhāti vā, āpatti pācittiyassa.


pli: Dhammasambhogo nāma


pli: uddisati vā uddisāpeti vā, padena uddisati vā uddisāpeti vā, pade pade āpatti pācittiyassa.


pli: Akkharāya uddisati vā uddisāpeti vā, akkharakkharāya āpatti pācittiyassa.


pli: Saha vā seyyaṁ kappeyyāti


pli: ekacchanne nāsitake samaṇuddese nipanne bhikkhu nipajjati, āpatti pācittiyassa.


pli: Bhikkhu nipanne nāsitako samaṇuddeso nipajjati, āpatti pācittiyassa.


pli: Ubho vā nipajjanti, āpatti pācittiyassa.


pli: Uṭṭhahitvā punappunaṁ nipajjanti, āpatti pācittiyassa.


pli: Nāsitake nāsitakasaññī upalāpeti vā upaṭṭhāpeti vā sambhuñjati vā saha vā seyyaṁ kappeti, āpatti pācittiyassa.


pli: Nāsitake vematiko upalāpeti vā upaṭṭhāpeti vā sambhuñjati vā saha vā seyyaṁ kappeti, āpatti dukkaṭassa.


pli: Nāsitake anāsitakasaññī upalāpeti vā upaṭṭhāpeti vā sambhuñjati vā saha vā seyyaṁ kappeti, anāpatti.


pli: Anāsitake nāsitakasaññī, āpatti dukkaṭassa.


pli: Anāsitake vematiko, āpatti dukkaṭassa.


pli: Anāsitake anāsitakasaññī, anāpatti.


pli: Anāpatti—


pli: anāsitakoti jānāti;


pli: taṁ diṭṭhiṁ paṭinissaṭṭhoti jānāti;


pli: ummattakassa,


pli: ādikammikassāti.


pli: Kaṇṭakasikkhāpadaṁ niṭṭhitaṁ dasamaṁ.


pli: Sappāṇakavaggo sattamo.


pli: Tassuddānaṁ


pli: Sañciccavadhasappāṇaṁ,


pli: ukkoṭaṁ duṭṭhullachādanaṁ;


pli: Ūnavīsati satthañca,


pli: saṁvidhānaṁ ariṭṭhakaṁ;


pli: Ukkhittaṁ kaṇṭakañceva,


pli: dasa sikkhāpadā imeti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sahadhammikavagga


pli: 71. Sahadhammikasikkhāpada


pli: Tena samayena buddho bhagavā kosambiyaṁ viharati ghositārāme.


pli: Tena kho pana samayena āyasmā channo anācāraṁ ācarati.


pli: Bhikkhū evamāhaṁsu—


pli: “māvuso channa, evarūpaṁ akāsi.


pli: Netaṁ kappatī”ti.


pli: So evaṁ vadeti—


pli: “na tāvāhaṁ, āvuso, etasmiṁ sikkhāpade sikkhissāmi yāva na aññaṁ bhikkhuṁ byattaṁ vinayadharaṁ paripucchāmī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā channo bhikkhūhi sahadhammikaṁ vuccamāno evaṁ vakkhati—


pli: ‘na tāvāhaṁ, āvuso, etasmiṁ sikkhāpade sikkhissāmi yāva na aññaṁ bhikkhuṁ byattaṁ vinayadharaṁ paripucchāmī’”ti …pe…


pli: “saccaṁ kira tvaṁ, channa, bhikkhūhi sahadhammikaṁ vuccamāno evaṁ vadesi—


pli: ‘na tāvāhaṁ, āvuso, etasmiṁ sikkhāpade sikkhissāmi yāva na aññaṁ bhikkhuṁ byattaṁ vinayadharaṁ paripucchāmī’”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, bhikkhūhi sahadhammikaṁ vuccamāno evaṁ vakkhasi—


pli: ‘na tāvāhaṁ, āvuso, etasmiṁ sikkhāpade sikkhissāmi yāva na aññaṁ bhikkhuṁ byattaṁ vinayadharaṁ paripucchāmī’ti.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhūhi sahadhammikaṁ vuccamāno evaṁ vadeyya—‘na tāvāhaṁ, āvuso, etasmiṁ sikkhāpade sikkhissāmi yāva na aññaṁ bhikkhuṁ byattaṁ vinayadharaṁ paripucchāmī’ti, pācittiyaṁ.


pli: Sikkhamānena, bhikkhave, bhikkhunā aññātabbaṁ paripucchitabbaṁ paripañhitabbaṁ. Ayaṁ tattha sāmīcī”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhūhīti


pli: aññehi bhikkhūhi.


pli: Sahadhammikaṁ nāma


pli: yaṁ bhagavatā paññattaṁ sikkhāpadaṁ etaṁ sahadhammikaṁ nāma.


pli: Tena vuccamāno evaṁ vadeti— “na tāvāhaṁ, āvuso, etasmiṁ sikkhāpade sikkhissāmi yāva na aññaṁ bhikkhuṁ byattaṁ vinayadharaṁ paripucchāmī”ti. Paṇḍitaṁ byattaṁ medhāviṁ bahussutaṁ dhammakathikaṁ paripucchāmīti bhaṇati, āpatti pācittiyassa.


pli: Upasampanne upasampannasaññī evaṁ vadeti, āpatti pācittiyassa.


pli: Upasampanne vematiko evaṁ vadeti, āpatti pācittiyassa.


pli: Upasampanne anupasampannasaññī evaṁ vadeti, āpatti pācittiyassa.


pli: Apaññattena vuccamāno—


pli: “idaṁ na sallekhāya na dhutatthāya na pāsādikatāya na apacayāya na vīriyārambhāya saṁvattatī”ti evaṁ vadeti, “na tāvāhaṁ, āvuso, etasmiṁ sikkhāpade sikkhissāmi yāva na aññaṁ bhikkhuṁ byattaṁ vinayadharaṁ paṇḍitaṁ medhāviṁ bahussutaṁ dhammakathikaṁ paripucchāmī”ti bhaṇati, āpatti dukkaṭassa.


pli: Anupasampannena paññattena vā apaññattena vā vuccamāno—


pli: Anupasampanne upasampannasaññī, āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Sikkhamānenāti


pli: sikkhitukāmena.


pli: Aññātabbanti


pli: jānitabbaṁ.


pli: Paripucchitabbanti


pli: “idaṁ, bhante, kathaṁ; imassa vā kvattho”ti?


pli: Paripañhitabbanti


pli: cintetabbaṁ tulayitabbaṁ.


pli: Ayaṁ tattha sāmīcīti


pli: ayaṁ tattha anudhammatā.


pli: Anāpatti—


pli: “jānissāmi sikkhissāmī”ti bhaṇati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sahadhammikavagga


pli: 72. Vilekhanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhagavā bhikkhūnaṁ anekapariyāyena vinayakathaṁ katheti, vinayassa vaṇṇaṁ bhāsati, vinayapariyattiyā vaṇṇaṁ bhāsati, ādissa ādissa āyasmato upālissa vaṇṇaṁ bhāsati.


pli: Bhikkhūnaṁ etadahosi—


pli: “bhagavā kho anekapariyāyena vinayakathaṁ katheti, vinayassa vaṇṇaṁ bhāsati, vinayapariyattiyā vaṇṇaṁ bhāsati, ādissa ādissa āyasmato upālissa vaṇṇaṁ bhāsati.


pli: Handa mayaṁ, āvuso, āyasmato upālissa santike vinayaṁ pariyāpuṇāmā”ti, te ca bahū bhikkhū therā ca navā ca majjhimā ca āyasmato upālissa santike vinayaṁ pariyāpuṇanti.


pli: Atha kho chabbaggiyānaṁ bhikkhūnaṁ etadahosi—


pli: “etarahi kho, āvuso, bahū bhikkhū therā ca navā ca majjhimā ca āyasmato upālissa santike vinayaṁ pariyāpuṇanti.


pli: Sace ime vinaye pakataññuno bhavissanti amhe yenicchakaṁ yadicchakaṁ yāvadicchakaṁ ākaḍḍhissanti parikaḍḍhissanti.


pli: Handa mayaṁ, āvuso, vinayaṁ vivaṇṇemā”ti.


pli: Atha kho chabbaggiyā bhikkhū bhikkhū upasaṅkamitvā evaṁ vadanti—


pli: “kiṁ panimehi khuddānukhuddakehi sikkhāpadehi uddiṭṭhehi, yāvadeva kukkuccāya vihesāya vilekhāya saṁvattantī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū vinayaṁ vivaṇṇessantī”ti …pe…


pli: “saccaṁ kira tumhe, bhikkhave, vinayaṁ vivaṇṇethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, vinayaṁ vivaṇṇessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu pātimokkhe uddissamāne evaṁ vadeyya—‘kiṁ panimehi khuddānukhuddakehi sikkhāpadehi uddiṭṭhehi, yāvadeva kukkuccāya vihesāya vilekhāya saṁvattantī’ti, sikkhāpadavivaṇṇake pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Pātimokkhe uddissamāneti


pli: uddisante vā uddisāpente vā sajjhāyaṁ vā karonte.


pli: Evaṁ vadeyyāti—


pli: “kiṁ panimehi khuddānukhuddakehi sikkhāpadehi uddiṭṭhehi, yāvadeva kukkuccāya vihesāya vilekhāya saṁvattantī”ti.


pli: “Ye imaṁ pariyāpuṇanti tesaṁ kukkuccaṁ hoti, vihesā hoti, vilekhā hoti, ye imaṁ na pariyāpuṇanti tesaṁ kukkuccaṁ na hoti vihesā na hoti vilekhā na hoti. Anuddiṭṭhaṁ idaṁ varaṁ, anuggahitaṁ idaṁ varaṁ, apariyāpuṭaṁ idaṁ varaṁ, adhāritaṁ idaṁ varaṁ, vinayo vā antaradhāyatu, ime vā bhikkhū appakataññuno hontū”ti upasampannassa vinayaṁ vivaṇṇeti, āpatti pācittiyassa.


pli: Upasampanne upasampannasaññī vinayaṁ vivaṇṇeti, āpatti pācittiyassa.


pli: Upasampanne vematiko vinayaṁ vivaṇṇeti, āpatti pācittiyassa.


pli: Upasampanne anupasampannasaññī vinayaṁ vivaṇṇeti, āpatti pācittiyassa.


pli: Aññaṁ dhammaṁ vivaṇṇeti, āpatti dukkaṭassa.


pli: Anupasampannassa vinayaṁ vā aññaṁ vā dhammaṁ vivaṇṇeti, āpatti dukkaṭassa.


pli: Anupasampanne upasampannasaññī, āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Anāpatti—


pli: na vivaṇṇetukāmo, “iṅgha tvaṁ suttante vā gāthāyo vā abhidhammaṁ vā pariyāpuṇassu, pacchā vinayaṁ pariyāpuṇissasī”ti bhaṇati,


pli: ummattakassa,


pli: ādikammikassāti.


pli: Vilekhanasikkhāpadaṁ niṭṭhitaṁ dutiyaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sahadhammikavagga


pli: 73. Mohanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū anācāraṁ ācaritvā “aññāṇakena āpannāti jānantū”ti pātimokkhe uddissamāne evaṁ vadanti—


pli: “idāneva kho mayaṁ jānāma, ayampi kira dhammo suttāgato suttapariyāpanno anvaddhamāsaṁ uddesaṁ āgacchatī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū pātimokkhe uddissamāne evaṁ vakkhanti—


pli: ‘idāneva kho mayaṁ jānāma, ayampi kira dhammo suttāgato suttapariyāpanno anvaddhamāsaṁ uddesaṁ āgacchatī’”ti …pe…


pli: “saccaṁ kira tumhe, bhikkhave, pātimokkhe uddissamāne evaṁ vadetha—


pli: ‘idāneva kho mayaṁ jānāma, ayampi kira dhammo suttāgato suttapariyāpanno anvaddhamāsaṁ uddesaṁ āgacchatī’”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, pātimokkhe uddissamāne evaṁ vakkhatha—


pli: ‘idāneva kho mayaṁ jānāma, ayampi kira dhammo suttāgato suttapariyāpanno anvaddhamāsaṁ uddesaṁ āgacchatī’ti.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu anvaddhamāsaṁ pātimokkhe uddissamāne evaṁ vadeyya—


pli: ‘idāneva kho ahaṁ jānāmi, ayampi kira dhammo suttāgato suttapariyāpanno anvaddhamāsaṁ uddesaṁ āgacchatī’ti.


pli: Tañce bhikkhuṁ aññe bhikkhū jāneyyuṁ nisinnapubbaṁ iminā bhikkhunā dvattikkhattuṁ pātimokkhe uddissamāne, ko pana vādo bhiyyo, na ca tassa bhikkhuno aññāṇakena mutti atthi, yañca tattha āpattiṁ āpanno tañca yathādhammo kāretabbo, uttari cassa moho āropetabbo—


pli: ‘tassa te, āvuso, alābhā, tassa te dulladdhaṁ, yaṁ tvaṁ pātimokkhe uddissamāne na sādhukaṁ aṭṭhiṁ katvā manasi karosī’ti.


pli: Idaṁ tasmiṁ mohanake pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Anvaddhamāsanti


pli: anuposathikaṁ.


pli: Pātimokkhe uddissamāneti


pli: uddisante.


pli: Evaṁ vadeyyāti


pli: anācāraṁ ācaritvā—


pli: “aññāṇakena āpannoti jānantū”ti pātimokkhe uddissamāne evaṁ vadeti—


pli: “idāneva kho ahaṁ jānāmi, ayampi kira dhammo suttāgato suttapariyāpanno anvaddhamāsaṁ uddesaṁ āgacchatī”ti, āpatti dukkaṭassa.


pli: Tañce mohetukāmaṁ bhikkhuṁ aññe bhikkhū jāneyyuṁ nisinnapubbaṁ iminā bhikkhunā dvattikkhattuṁ pātimokkhe uddissamāne, ko pana vādo bhiyyo, na ca tassa bhikkhuno aññāṇakena mutti atthi, yañca tattha āpattiṁ āpanno, tañca yathādhammo kāretabbo, uttari cassa moho āropetabbo.


pli: “Evañca pana, bhikkhave, āropetabbo.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ itthannāmo bhikkhu pātimokkhe uddissamāne na sādhukaṁ aṭṭhiṁ katvā manasi karoti.


pli: Yadi saṅghassa pattakallaṁ, saṅgho itthannāmassa bhikkhuno mohaṁ āropeyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmassa bhikkhuno mohaṁ āropeti.


pli: Yassāyasmato khamati itthannāmassa bhikkhuno mohassa āropanā, so tuṇhassa;


pli: yassa nakkhamati, so bhāseyya.


pli: Āropito saṅghena itthannāmassa bhikkhuno moho.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Anāropite mohe moheti, āpatti dukkaṭassa.


pli: Āropite mohe moheti, āpatti pācittiyassa.


pli: Dhammakamme dhammakammasaññī moheti, āpatti pācittiyassa.


pli: Dhammakamme vematiko moheti, āpatti pācittiyassa.


pli: Dhammakamme adhammakammasaññī moheti, āpatti pācittiyassa.


pli: Adhammakamme dhammakammasaññī, āpatti dukkaṭassa.


pli: Adhammakamme vematiko, āpatti dukkaṭassa.


pli: Adhammakamme adhammakammasaññī, āpatti dukkaṭassa.


pli: Anāpatti—


pli: na vitthārena sutaṁ hoti,


pli: ūnakadvattikkhattuṁ vitthārena sutaṁ hoti,


pli: na mohetukāmassa,


pli: ummattakassa,


pli: ādikammikassāti.


pli: Mohanasikkhāpadaṁ niṭṭhitaṁ tatiyaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sahadhammikavagga


pli: 74. Pahārasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū kupitā anattamanā sattarasavaggiyānaṁ bhikkhūnaṁ pahāraṁ denti.


pli: Te rodanti.


pli: Bhikkhū evamāhaṁsu—


pli: “kissa tumhe, āvuso, rodathā”ti?


pli: “Ime, āvuso, chabbaggiyā bhikkhū kupitā anattamanā amhākaṁ pahāraṁ dentī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū kupitā anattamanā bhikkhūnaṁ pahāraṁ dassantī”ti …pe…


pli: “saccaṁ kira tumhe, bhikkhave, kupitā anattamanā bhikkhūnaṁ pahāraṁ dethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, kupitā anattamanā bhikkhūnaṁ pahāraṁ dassatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhussa kupito anattamano pahāraṁ dadeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhussāti


pli: aññassa bhikkhussa.


pli: Kupito anattamanoti


pli: anabhiraddho āhatacitto khilajāto.


pli: Pahāraṁ dadeyyāti


pli: kāyena vā kāyapaṭibaddhena vā nissaggiyena vā antamaso uppalapattenapi pahāraṁ deti, āpatti pācittiyassa.


pli: Upasampanne upasampannasaññī kupito anattamano pahāraṁ deti, āpatti pācittiyassa.


pli: Upasampanne vematiko kupito anattamano pahāraṁ deti, āpatti pācittiyassa.


pli: Upasampanne anupasampannasaññī kupito anattamano pahāraṁ deti, āpatti pācittiyassa.


pli: Anupasampannassa kupito anattamano pahāraṁ deti, āpatti dukkaṭassa.


pli: Anupasampanne upasampannasaññī, āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Anāpatti—


pli: kenaci viheṭhīyamāno mokkhādhippāyo pahāraṁ deti,


pli: ummattakassa,


pli: ādikammikassāti.


pli: Pahārasikkhāpadaṁ niṭṭhitaṁ catutthaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sahadhammikavagga


pli: 75. Talasattikasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū kupitā anattamanā sattarasavaggiyānaṁ bhikkhūnaṁ talasattikaṁ uggiranti.


pli: Te pahārasamuccitā rodanti.


pli: Bhikkhū evamāhaṁsu—


pli: “kissa tumhe, āvuso, rodathā”ti?


pli: “Ime, āvuso, chabbaggiyā bhikkhū kupitā anattamanā amhākaṁ talasattikaṁ uggirantī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū kupitā anattamanā sattarasavaggiyānaṁ bhikkhūnaṁ talasattikaṁ uggirissantī”ti …pe…


pli: “saccaṁ kira tumhe, bhikkhave, kupitā anattamanā sattarasavaggiyānaṁ bhikkhūnaṁ talasattikaṁ uggirathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, kupitā anattamanā sattarasavaggiyānaṁ bhikkhūnaṁ talasattikaṁ uggirissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhussa kupito anattamano talasattikaṁ uggireyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhussāti


pli: aññassa bhikkhussa.


pli: Kupito anattamanoti


pli: anabhiraddho āhatacitto khilajāto.


pli: Talasattikaṁ uggireyyāti


pli: kāyaṁ vā kāyapaṭibaddhaṁ vā antamaso uppalapattampi uccāreti, āpatti pācittiyassa.


pli: Upasampanne upasampannasaññī kupito anattamano talasattikaṁ uggirati, āpatti pācittiyassa.


pli: Upasampanne vematiko kupito anattamano talasattikaṁ uggirati, āpatti pācittiyassa.


pli: Upasampanne anupasampannasaññī kupito anattamano talasattikaṁ uggirati, āpatti pācittiyassa.


pli: Anupasampannassa kupito anattamano talasattikaṁ uggirati, āpatti dukkaṭassa.


pli: Anupasampanne upasampannasaññī, āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Anāpatti—


pli: kenaci viheṭhīyamāno mokkhādhippāyo talasattikaṁ uggirati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sahadhammikavagga


pli: 76. Amūlakasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū bhikkhuṁ amūlakena saṅghādisesena anuddhaṁsenti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhuṁ amūlakena saṅghādisesena anuddhaṁsessantī”ti …pe…


pli: “saccaṁ kira tumhe, bhikkhave, bhikkhuṁ amūlakena saṅghādisesena anuddhaṁsethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, bhikkhuṁ amūlakena saṅghādisesena anuddhaṁsessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhuṁ amūlakena saṅghādisesena anuddhaṁseyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhunti


pli: aññaṁ bhikkhuṁ.


pli: Amūlakaṁ nāma


pli: adiṭṭhaṁ assutaṁ aparisaṅkitaṁ.


pli: Saṅghādisesenāti


pli: terasannaṁ aññatarena.


pli: Anuddhaṁseyyāti


pli: codeti vā codāpeti vā, āpatti pācittiyassa.


pli: Upasampanne upasampannasaññī amūlakena saṅghādisesena anuddhaṁseti, āpatti pācittiyassa.


pli: Upasampanne vematiko amūlakena saṅghādisesena anuddhaṁseti, āpatti pācittiyassa.


pli: Upasampanne anupasampannasaññī amūlakena saṅghādisesena anuddhaṁseti, āpatti pācittiyassa.


pli: Ācāravipattiyā vā diṭṭhivipattiyā vā anuddhaṁseti, āpatti dukkaṭassa.


pli: Anupasampannaṁ anuddhaṁseti, āpatti dukkaṭassa.


pli: Anupasampanne upasampannasaññī, āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Anāpatti—


pli: tathāsaññī codeti vā codāpeti vā,


pli: ummattakassa,


pli: ādikammikassāti.


pli: Amūlakasikkhāpadaṁ niṭṭhitaṁ chaṭṭhaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sahadhammikavagga


pli: 77. Sañciccasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū sattarasavaggiyānaṁ bhikkhūnaṁ sañcicca kukkuccaṁ upadahanti—


pli: “bhagavatā, āvuso, sikkhāpadaṁ paññattaṁ—


pli: ‘na ūnavīsativasso puggalo upasampādetabbo’ti.


pli: Tumhe ca ūnavīsativassā upasampannā.


pli: Kacci no tumhe anupasampannā”ti?


pli: Te rodanti.


pli: Bhikkhū evamāhaṁsu—


pli: “kissa tumhe, āvuso, rodathā”ti?


pli: “Ime, āvuso, chabbaggiyā bhikkhū amhākaṁ sañcicca kukkuccaṁ upadahantī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhūnaṁ sañcicca kukkuccaṁ upadahissantī”ti …pe…


pli: “saccaṁ kira tumhe, bhikkhave, bhikkhūnaṁ sañcicca kukkuccaṁ upadahathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, bhikkhūnaṁ sañcicca kukkuccaṁ upadahissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhussa sañcicca kukkuccaṁ upadaheyya—‘itissa muhuttampi aphāsu bhavissatī’ti etadeva paccayaṁ karitvā anaññaṁ, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhussāti


pli: aññassa bhikkhussa.


pli: Sañciccāti


pli: jānanto sañjānanto cecca abhivitaritvā vītikkamo.


pli: Kukkuccaṁ upadaheyyāti


pli: “ūnavīsativasso maññe tvaṁ upasampanno, vikāle maññe tayā bhuttaṁ, majjaṁ maññe tayā pītaṁ, mātugāmena saddhiṁ raho maññe tayā nisinnan”ti kukkuccaṁ upadahati, āpatti pācittiyassa.


pli: Etadeva paccayaṁ karitvā, anaññanti


pli: na añño koci paccayo hoti kukkuccaṁ upadahituṁ.


pli: Upasampanne upasampannasaññī sañcicca kukkuccaṁ upadahati, āpatti pācittiyassa.


pli: Upasampanne vematiko sañcicca kukkuccaṁ upadahati, āpatti pācittiyassa.


pli: Upasampanne anupasampannasaññī sañcicca kukkuccaṁ upadahati, āpatti pācittiyassa.


pli: Anupasampannassa sañcicca kukkuccaṁ upadahati, āpatti dukkaṭassa.


pli: Anupasampanne upasampannasaññī, āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Anāpatti—


pli: na kukkuccaṁ upadahitukāmo “ūnavīsativasso maññe tvaṁ upasampanno, vikāle maññe tayā bhuttaṁ, majjaṁ maññe tayā pītaṁ, mātugāmena saddhiṁ raho maññe tayā nisinnaṁ, iṅgha jānāhi, mā te pacchā kukkuccaṁ ahosī”ti bhaṇati,


pli: ummattakassa,


pli: ādikammikassāti.


pli: Sañciccasikkhāpadaṁ niṭṭhitaṁ sattamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sahadhammikavagga


pli: 78. Upassutisikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū pesalehi bhikkhūhi saddhiṁ bhaṇḍanti.


pli: Pesalā bhikkhū evaṁ vadanti—


pli: “alajjino ime, āvuso, chabbaggiyā bhikkhū.


pli: Na sakkā imehi saha bhaṇḍitun”ti.


pli: Chabbaggiyā bhikkhū evaṁ vadanti—


pli: “kissa tumhe, āvuso, amhe alajjivādena pāpethā”ti?


pli: “Kahaṁ pana tumhe, āvuso, assutthā”ti?


pli: “Mayaṁ āyasmantānaṁ upassutiṁ tiṭṭhamhā”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhūnaṁ bhaṇḍanajātānaṁ kalahajātānaṁ vivādāpannānaṁ upassutiṁ tiṭṭhissantī”ti …pe…


pli: “saccaṁ kira tumhe, bhikkhave, bhikkhūnaṁ bhaṇḍanajātānaṁ kalahajātānaṁ vivādāpannānaṁ upassutiṁ tiṭṭhathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, bhikkhūnaṁ bhaṇḍanajātānaṁ kalahajātānaṁ vivādāpannānaṁ upassutiṁ tiṭṭhissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhūnaṁ bhaṇḍanajātānaṁ kalahajātānaṁ vivādāpannānaṁ upassutiṁ tiṭṭheyya—‘yaṁ ime bhaṇissanti taṁ sossāmī’ti etadeva paccayaṁ karitvā anaññaṁ, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhūnanti


pli: aññesaṁ bhikkhūnaṁ.


pli: adhikaraṇajātānaṁ.


pli: Upassutiṁ tiṭṭheyyāti


pli: “imesaṁ sutvā codessāmi sāressāmi paṭicodessāmi paṭisāressāmi maṅkū karissāmī”ti gacchati, āpatti dukkaṭassa.


pli: Yattha ṭhito suṇāti, āpatti pācittiyassa.


pli: Pacchato gacchanto turito gacchati sossāmīti, āpatti dukkaṭassa.


pli: Purato gacchanto ohiyyati sossāmīti, āpatti dukkaṭassa.


pli: Bhikkhussa ṭhitokāsaṁ vā nisinnokāsaṁ vā nipannokāsaṁ vā āgantvā mantentaṁ ukkāsitabbaṁ, vijānāpetabbaṁ, no ce ukkāseyya vā vijānāpeyya vā, āpatti pācittiyassa.


pli: Etadeva paccayaṁ karitvā anaññanti


pli: na añño koci paccayo hoti upassutiṁ tiṭṭhituṁ.


pli: Upasampanne upasampannasaññī upassutiṁ tiṭṭhati, āpatti pācittiyassa.


pli: Upasampanne vematiko upassutiṁ tiṭṭhati, āpatti pācittiyassa.


pli: Upasampanne anupasampannasaññī upassutiṁ tiṭṭhati, āpatti pācittiyassa.


pli: Anupasampannassa upassutiṁ tiṭṭhati, āpatti dukkaṭassa.


pli: Anupasampanne upasampannasaññī, āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Anāpatti—


pli: “imesaṁ sutvā oramissāmi viramissāmi vūpasamissāmi attānaṁ parimocessāmī”ti gacchati,


pli: ummattakassa,


pli: ādikammikassāti.


pli: Upassutisikkhāpadaṁ niṭṭhitaṁ aṭṭhamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sahadhammikavagga


pli: 79. Kammapaṭibāhanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū anācāraṁ ācaritvā ekamekassa kamme kayiramāne paṭikkosanti.


pli: Tena kho pana samayena saṅgho sannipatito hoti kenacideva karaṇīyena.


pli: Chabbaggiyā bhikkhū cīvarakammaṁ karontā ekassa chandaṁ adaṁsu.


pli: Atha kho saṅgho—


pli: “ayaṁ, āvuso, chabbaggiyo bhikkhu ekako āgato, handassa mayaṁ kammaṁ karomā”ti tassa kammaṁ akāsi.


pli: Atha kho so bhikkhu yena chabbaggiyā bhikkhū tenupasaṅkami.


pli: Chabbaggiyā bhikkhū taṁ bhikkhuṁ etadavocuṁ—


pli: “kiṁ, āvuso, saṅgho akāsī”ti?


pli: “Saṅgho me, āvuso, kammaṁ akāsī”ti.


pli: “Na mayaṁ, āvuso, etadatthāya chandaṁ adamhā—


pli: ‘tuyhaṁ kammaṁ karissatī’ti.


pli: Sace ca mayaṁ jāneyyāma ‘tuyhaṁ kammaṁ karissatī’ti, na mayaṁ chandaṁ dadeyyāmā”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū dhammikānaṁ kammānaṁ chandaṁ datvā pacchā khīyanadhammaṁ āpajjissantī”ti …pe…


pli: “saccaṁ kira tumhe, bhikkhave, dhammikānaṁ kammānaṁ chandaṁ datvā pacchā khīyanadhammaṁ āpajjathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, dhammikānaṁ kammānaṁ chandaṁ datvā pacchā khīyanadhammaṁ āpajjissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu dhammikānaṁ kammānaṁ chandaṁ datvā pacchā khīyanadhammaṁ āpajjeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Dhammikaṁ nāma kammaṁ


pli: apalokanakammaṁ ñattikammaṁ ñattidutiyakammaṁ ñatticatutthakammaṁ dhammena vinayena satthusāsanena kataṁ, etaṁ dhammikaṁ nāma kammaṁ.


pli: Chandaṁ datvā khiyyati āpatti pācittiyassa.


pli: Dhammakamme dhammakammasaññī chandaṁ datvā khiyyati, āpatti pācittiyassa.


pli: Dhammakamme vematiko chandaṁ datvā khiyyati, āpatti dukkaṭassa.


pli: Dhammakamme adhammakammasaññī chandaṁ datvā khiyyati, anāpatti.


pli: Adhammakamme dhammakammasaññī, āpatti dukkaṭassa.


pli: Adhammakamme vematiko, āpatti dukkaṭassa.


pli: Anāpatti—


pli: “adhammena vā vaggena vā na kammārahassa vā kammaṁ katan”ti jānanto khiyyati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Musāvādavagga


pli: 8. Bhūtārocanasikkhāpada


pli: Tena samayena buddho bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena sambahulā sandiṭṭhā sambhattā bhikkhū vaggumudāya nadiyā tīre vassaṁ upagacchiṁsu.


pli: Tena kho pana samayena vajjī dubbhikkhā hoti—dvīhitikā setaṭṭhikā salākāvuttā, na sukarā uñchena paggahena yāpetuṁ.


pli: Atha kho tesaṁ bhikkhūnaṁ etadahosi—“etarahi kho vajjī dubbhikkhā—dvīhitikā setaṭṭhikā salākāvuttā, na sukarā uñchena paggahena yāpetuṁ. Kena nu kho mayaṁ upāyena samaggā sammodamānā avivadamānā phāsukaṁ vassaṁ vaseyyāma, na ca piṇḍakena kilameyyāmā”ti?


pli: Ekacce evamāhaṁsu—“handa mayaṁ, āvuso, gihīnaṁ kammantaṁ adhiṭṭhema. Evaṁ te amhākaṁ dātuṁ maññissanti.


pli: Evaṁ mayaṁ samaggā sammodamānā avivadamānā phāsukaṁ vassaṁ vasissāma, na ca piṇḍakena kilamissāmā”ti.


pli: Ekacce evamāhaṁsu—“alaṁ, āvuso, kiṁ gihīnaṁ kammantaṁ adhiṭṭhitena?


pli: Handa mayaṁ, āvuso, gihīnaṁ dūteyyaṁ harāma. Evaṁ te amhākaṁ dātuṁ maññissanti.


pli: Ekacce evamāhaṁsu—“alaṁ, āvuso; kiṁ gihīnaṁ kammantaṁ adhiṭṭhitena. Kiṁ gihīnaṁ dūteyyaṁ haṭena.


pli: Handa mayaṁ, āvuso, gihīnaṁ aññamaññassa uttarimanussadhammassa vaṇṇaṁ bhāsissāma—


pli: ‘asuko bhikkhu paṭhamassa jhānassa lābhī, asuko bhikkhu dutiyassa jhānassa lābhī, asuko bhikkhu tatiyassa jhānassa lābhī, asuko bhikkhu catutthassa jhānassa lābhī, asuko bhikkhu sotāpanno, asuko bhikkhu sakadāgāmī, asuko bhikkhu anāgāmī, asuko bhikkhu arahā, asuko bhikkhu tevijjo, asuko bhikkhu chaḷabhiñño’ti.


pli: Evaṁ te amhākaṁ dātuṁ maññissanti.


pli: “Eso yeva kho, āvuso, seyyo, yo amhākaṁ gihīnaṁ aññamaññassa uttarimanussadhammassa vaṇṇo bhāsito”ti.


pli: Atha kho te bhikkhū gihīnaṁ aññamaññassa uttarimanussadhammassa vaṇṇaṁ bhāsiṁsu—


pli: “asuko bhikkhu paṭhamassa jhānassa lābhī …pe… asuko bhikkhu chaḷabhiñño”ti.


pli: Atha kho te manussā—“lābhā vata no, suladdhaṁ vata no, yesaṁ no evarūpā bhikkhū vassaṁ upagatā, na vata no ito pubbe evarūpā bhikkhū vassaṁ upagatā, yathayime bhikkhū sīlavanto kalyāṇadhammā”ti.


pli: Te na tādisāni bhojanāni attanā bhuñjanti, mātāpitūnaṁ denti puttadārassa denti dāsakammakaraporisassa denti mittāmaccānaṁ denti ñātisālohitānaṁ denti yādisāni bhikkhūnaṁ denti.


pli: Na tādisāni khādanīyāni sāyanīyāni pānāni attanā khādanti sāyanti pivanti mātāpitūnaṁ denti puttadārassa denti dāsakammakaraporisassa denti mittāmaccānaṁ denti ñātisālohitānaṁ denti, yādisāni bhikkhūnaṁ denti.


pli: Atha kho te bhikkhū vaṇṇavā ahesuṁ pīṇindriyā pasannamukhavaṇṇā vippasannachavivaṇṇā.


pli: Āciṇṇaṁ kho panetaṁ vassaṁvuṭṭhānaṁ bhikkhūnaṁ bhagavantaṁ dassanāya upasaṅkamituṁ.


pli: Atha kho te bhikkhū vassaṁvuṭṭhā temāsaccayena senāsanaṁ saṁsāmetvā pattacīvaramādāya yena vesālī tena pakkamiṁsu.


pli: Anupubbena yena vesālī mahāvanaṁ kūṭāgārasālā yena bhagavā tenupasaṅkamiṁsu;


pli: upasaṅkamitvā bhagavantaṁ abhivādetvā ekamantaṁ nisīdiṁsu.


pli: Tena kho pana samayena disāsu vassaṁvuṭṭhā bhikkhū kisā honti lūkhā dubbaṇṇā uppaṇḍuppaṇḍukajātā dhamanisanthatagattā.


pli: Vaggumudātīriyā pana bhikkhū vaṇṇavā honti pīṇindriyā pasannamukhavaṇṇā vippasannachavivaṇṇā.


pli: Āciṇṇaṁ kho panetaṁ buddhānaṁ bhagavantānaṁ āgantukehi bhikkhūhi saddhiṁ paṭisammodituṁ.


pli: Atha kho bhagavā vaggumudātīriye bhikkhū etadavoca—


pli: “kacci, bhikkhave, khamanīyaṁ, kacci yāpanīyaṁ,


pli: kacci samaggā sammodamānā avivadamānā phāsukaṁ vassaṁ vasittha, na ca piṇḍakena kilamitthā”ti?


pli: “Khamanīyaṁ, bhagavā, yāpanīyaṁ, bhagavā.


pli: Samaggā ca mayaṁ, bhante, sammodamānā avivadamānā phāsukaṁ vassaṁ vasimhā, na ca piṇḍakena kilamimhā”ti.


pli: Jānantāpi tathāgatā pucchanti, jānantāpi na pucchanti.


pli: Kālaṁ viditvā pucchanti, kālaṁ viditvā na pucchanti.


pli: Atthasañhitaṁ tathāgatā pucchanti, no anatthasañhitaṁ.


pli: Anatthasañhite setughāto tathāgatānaṁ.


pli: Dvīhākārehi buddhā bhagavanto bhikkhū paṭipucchanti—“dhammaṁ vā desessāma, sāvakānaṁ vā sikkhāpadaṁ paññapessāmā”ti.


pli: Atha kho bhagavā vaggumudātīriye bhikkhū etadavoca—“yathā kathaṁ pana tumhe, bhikkhave, samaggā sammodamānā avivadamānā phāsukaṁ vassaṁ vasittha, na ca piṇḍakena kilamitthā”ti?


pli: Atha kho te bhikkhū bhagavato etamatthaṁ ārocesuṁ.


pli: “Kacci pana vo, bhikkhave, bhūtan”ti?


pli: “Bhūtaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, bhikkhave, udarassa kāraṇā gihīnaṁ aññamaññassa uttarimanussadhammassa vaṇṇaṁ bhāsissatha.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu anupasampannassa uttarimanussadhammaṁ āroceyya bhūtasmiṁ, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Anupasampanno nāma


pli: bhikkhuñca bhikkhuniñca ṭhapetvā, avaseso anupasampanno nāma.


pli: Uttarimanussadhammo nāma


pli: jhānaṁ, vimokkho, samādhi, samāpatti, ñāṇadassanaṁ, maggabhāvanā, phalasacchikiriyā, kilesappahānaṁ, vinīvaraṇatā cittassa, suññāgāre abhirati.


pli: Jhānanti


pli: paṭhamaṁ jhānaṁ, dutiyaṁ jhānaṁ, tatiyaṁ jhānaṁ, catutthaṁ jhānaṁ.


pli: Vimokkhoti


pli: suññato vimokkho, animitto vimokkho, appaṇihito vimokkho.


pli: Samādhīti


pli: suññato samādhi, animitto samādhi, appaṇihito samādhi.


pli: Samāpattīti


pli: suññatā samāpatti, animittā samāpatti, appaṇihitā samāpatti.


pli: Ñāṇadassananti


pli: tisso vijjā.


pli: Maggabhāvanāti


pli: cattāro satipaṭṭhānā, cattāro sammappadhānā, cattāro iddhipādā, pañcindriyāni, pañca balāni, satta bojjhaṅgā, ariyo aṭṭhaṅgiko maggo.


pli: Phalasacchikiriyāti


pli: sotāpattiphalassa sacchikiriyā, sakadāgāmiphalassa sacchikiriyā, anāgāmiphalassa sacchikiriyā, arahattassa sacchikiriyā.


pli: Kilesappahānanti


pli: rāgassa pahānaṁ, dosassa pahānaṁ, mohassa pahānaṁ.


pli: Vinīvaraṇatā cittassāti


pli: rāgā cittaṁ vinīvaraṇatā, dosā cittaṁ vinīvaraṇatā, mohā cittaṁ vinīvaraṇatā.


pli: Suññāgāre abhiratīti


pli: paṭhamena jhānena suññāgāre abhirati, dutiyena jhānena suññāgāre abhirati, tatiyena jhānena suññāgāre abhirati, catutthena jhānena suññāgāre abhirati.


pli: Āroceyyāti


pli: anupasampannassa—“paṭhamaṁ jhānaṁ samāpajjin”ti bhaṇantassa āpatti pācittiyassa.


pli: anupasampannassa—“paṭhamaṁ jhānaṁ samāpajjāmī”ti bhaṇantassa āpatti pācittiyassa.


pli: anupasampannassa—“paṭhamaṁ jhānaṁ samāpanno”ti bhaṇantassa āpatti pācittiyassa.


pli: anupasampannassa—“paṭhamassa jhānassa lābhimhī”ti bhaṇantassa āpatti pācittiyassa.


pli: anupasampannassa—“paṭhamassa jhānassa vasimhī”ti bhaṇantassa āpatti pācittiyassa.


pli: anupasampannassa—“paṭhamaṁ jhānaṁ sacchikataṁ mayā”ti bhaṇantassa āpatti pācittiyassa.


pli: anupasampannassa— “dutiyaṁ jhānaṁ …pe…


pli: tatiyaṁ jhānaṁ …


pli: catutthaṁ jhānaṁ samāpajjiṁ, samāpajjāmi, samāpanno; catutthassa jhānassa lābhimhi, vasimhi; catutthaṁ jhānaṁ sacchikataṁ mayā”ti bhaṇantassa āpatti pācittiyassa.


pli: anupasampannassa— “suññataṁ vimokkhaṁ …pe…


pli: animittaṁ vimokkhaṁ …


pli: appaṇihitaṁ vimokkhaṁ …


pli: suññataṁ samādhiṁ …


pli: animittaṁ samādhiṁ …


pli: appaṇihitaṁ samādhiṁ samāpajjiṁ, samāpajjāmi, samāpanno; appaṇihitassa samādhissa lābhimhi, vasimhi; appaṇihito samādhi sacchikato mayā”ti bhaṇantassa āpatti pācittiyassa.


pli: anupasampannassa— “suññataṁ samāpattiṁ …pe…


pli: animittaṁ samāpattiṁ …


pli: appaṇihitaṁ samāpattiṁ samāpajjiṁ, samāpajjāmi, samāpanno; appaṇihitāya samāpattiyā lābhimhi, vasimhi; appaṇihitā samāpatti sacchikatā mayā”ti bhaṇantassa āpatti pācittiyassa.


pli: Āroceyyāti


pli: anupasampannassa— “tisso vijjā samāpajjiṁ, samāpajjāmi, samāpanno; tissannaṁ vijjānaṁ lābhimhi, vasimhi; tisso vijjā sacchikatā mayā”ti bhaṇantassa āpatti pācittiyassa.


pli: anupasampannassa— “cattāro satipaṭṭhāne …pe…


pli: cattāro sammappadhāne …


pli: cattāro iddhipāde samāpajjiṁ, samāpajjāmi, samāpanno; catunnaṁ iddhipādānaṁ lābhimhi, vasimhi; cattāro iddhipādā sacchikatā mayā”ti bhaṇantassa āpatti pācittiyassa.


pli: anupasampannassa— “pañcindriyāni …pe…


pli: pañca balāni samāpajjiṁ, samāpajjāmi, samāpanno; pañcannaṁ balānaṁ lābhimhi, vasimhi; pañca balāni sacchikatāni mayā”ti bhaṇantassa āpatti pācittiyassa.


pli: anupasampannassa— “satta bojjhaṅge samāpajjiṁ, samāpajjāmi, samāpanno; sattannaṁ bojjhaṅgānaṁ lābhimhi, vasimhi; satta bojjhaṅgā sacchikatā mayā”ti bhaṇantassa āpatti pācittiyassa.


pli: anupasampannassa— “ariyaṁ aṭṭhaṅgikaṁ maggaṁ samāpajjiṁ, samāpajjāmi, samāpanno; ariyassa aṭṭhaṅgikassa maggassa lābhimhi, vasimhi; ariyo aṭṭhaṅgiko maggo sacchikato mayā”ti bhaṇantassa āpatti pācittiyassa.


pli: anupasampannassa— “sotāpattiphalaṁ …pe…


pli: sakadāgāmiphalaṁ …


pli: anāgāmiphalaṁ …


pli: arahattaṁ samāpajjiṁ, samāpajjāmi, samāpanno; arahattassa lābhimhi, vasimhi; arahattaṁ sacchikataṁ mayā”ti bhaṇantassa āpatti pācittiyassa.


pli: anupasampannassa— “rāgo me catto …pe…


pli: doso me catto …


pli: moho me catto, vanto, mutto, pahīno, paṭinissaṭṭho, ukkheṭito, samukkheṭito”ti bhaṇantassa āpatti pācittiyassa.


pli: anupasampannassa— “rāgā me cittaṁ vinīvaraṇaṁ …pe…


pli: dosā me cittaṁ vinīvaraṇaṁ …


pli: mohā me cittaṁ vinīvaraṇan”ti bhaṇantassa āpatti pācittiyassa.


pli: Āroceyyāti


pli: anupasampannassa— “suññāgāre paṭhamaṁ jhānaṁ …pe…


pli: dutiyaṁ jhānaṁ …


pli: tatiyaṁ jhānaṁ …


pli: catutthaṁ jhānaṁ samāpajjiṁ, samāpajjāmi, samāpanno; suññāgāre catutthassa jhānassa lābhimhi, vasimhi; suññāgāre catutthaṁ jhānaṁ sacchikataṁ mayā”ti bhaṇantassa āpatti pācittiyassa.


pli: anupasampannassa— “paṭhamañca jhānaṁ dutiyañca jhānaṁ samāpajjiṁ, samāpajjāmi, samāpanno; paṭhamassa ca jhānassa dutiyassa ca jhānassa lābhimhi, vasimhi; paṭhamañca jhānaṁ dutiyañca jhānaṁ sacchikataṁ mayā”ti bhaṇantassa āpatti pācittiyassa.


pli: anupasampannassa— “paṭhamañca jhānaṁ tatiyañca jhānaṁ …pe…


pli: paṭhamañca jhānaṁ catutthañca jhānaṁ samāpajjiṁ, samāpajjāmi, samāpanno; paṭhamassa ca jhānassa catutthassa ca jhānassa lābhimhi, vasimhi; paṭhamañca jhānaṁ catutthañca jhānaṁ sacchikataṁ mayā”ti bhaṇantassa āpatti pācittiyassa.


pli: anupasampannassa— “paṭhamañca jhānaṁ suññatañca vimokkhaṁ …pe…


pli: animittañca vimokkhaṁ …


pli: appaṇihitañca vimokkhaṁ …


pli: suññatañca samādhiṁ …


pli: animittañca samādhiṁ …


pli: appaṇihitañca samādhiṁ samāpajjiṁ, samāpajjāmi, samāpanno; paṭhamassa ca jhānassa appaṇihitassa ca samādhissa lābhimhi, vasimhi; paṭhamañca jhānaṁ appaṇihito ca samādhi sacchikato mayā”ti bhaṇantassa āpatti pācittiyassa.


pli: anupasampannassa— “paṭhamañca jhānaṁ suññatañca samāpattiṁ …pe…


pli: animittañca samāpattiṁ …


pli: appaṇihitañca samāpattiṁ samāpajjiṁ, samāpajjāmi, samāpanno; paṭhamassa ca jhānassa appaṇihitāya ca samāpattiyā lābhimhi, vasimhi; paṭhamañca jhānaṁ appaṇihitā ca samāpatti sacchikatā mayā”ti bhaṇantassa āpatti pācittiyassa.


pli: Āroceyyāti


pli: anupasampannassa— “paṭhamañca jhānaṁ tisso ca vijjā samāpajjiṁ, samāpajjāmi, samāpanno; paṭhamassa ca jhānassa tissannañca vijjānaṁ lābhimhi, vasimhi; paṭhamañca jhānaṁ tisso ca vijjā sacchikatā mayā”ti bhaṇantassa āpatti pācittiyassa.


pli: anupasampannassa— “paṭhamañca jhānaṁ cattāro ca satipaṭṭhāne …pe…


pli: cattāro ca sammappadhāne …


pli: cattāro ca iddhipāde samāpajjiṁ, samāpajjāmi, samāpanno; paṭhamassa ca jhānassa catunnañca iddhipādānaṁ lābhimhi, vasimhi; paṭhamañca jhānaṁ cattāro ca iddhipādā sacchikatā mayā”ti bhaṇantassa āpatti pācittiyassa.


pli: anupasampannassa— “paṭhamañca jhānaṁ, pañca ca indriyāni …pe…


pli: pañca ca balāni samāpajjiṁ, samāpajjāmi, samāpanno; paṭhamassa ca jhānassa pañcannañca balānaṁ lābhimhi, vasimhi; paṭhamañca jhānaṁ pañca ca balāni sacchikatāni mayā”ti bhaṇantassa āpatti pācittiyassa.


pli: anupasampannassa— “paṭhamañca jhānaṁ satta ca bojjhaṅge samāpajjiṁ, samāpajjāmi, samāpanno; paṭhamassa ca jhānassa sattannañca bojjhaṅgānaṁ lābhimhi, vasimhi; paṭhamañca jhānaṁ satta ca bojjhaṅgā sacchikatā mayā”ti bhaṇantassa āpatti pācittiyassa.


pli: anupasampannassa— “paṭhamañca jhānaṁ ariyañca aṭṭhaṅgikaṁ maggaṁ samāpajjiṁ, samāpajjāmi, samāpanno; paṭhamassa ca jhānassa ariyassa ca aṭṭhaṅgikassa maggassa lābhimhi, vasimhi; paṭhamañca jhānaṁ ariyo ca aṭṭhaṅgiko maggo sacchikato mayā”ti bhaṇantassa āpatti pācittiyassa.


pli: anupasampannassa— “paṭhamañca jhānaṁ sotāpattiphalañca …pe…


pli: sakadāgāmiphalañca …


pli: anāgāmiphalañca …


pli: arahattañca samāpajjiṁ, samāpajjāmi, samāpanno; paṭhamassa ca jhānassa arahattassa ca lābhimhi, vasimhi; paṭhamañca jhānaṁ arahattañca sacchikataṁ mayā”ti bhaṇantassa āpatti pācittiyassa.


pli: anupasampannassa— “paṭhamañca jhānaṁ samāpajjiṁ, samāpajjāmi, samāpanno …pe… rāgo ca me catto …


pli: doso ca me catto …


pli: moho ca me catto, vanto, mutto, pahīno, paṭinissaṭṭho, ukkheṭito, samukkheṭito”ti bhaṇantassa āpatti pācittiyassa.


pli: anupasampannassa— “paṭhamañca jhānaṁ samāpajjiṁ, samāpajjāmi, samāpanno …pe… rāgā ca me cittaṁ vinīvaraṇaṁ …


pli: dosā ca me cittaṁ vinīvaraṇaṁ …


pli: mohā ca me cittaṁ vinīvaraṇan”ti bhaṇantassa āpatti pācittiyassa.


pli: Āroceyyāti


pli: anupasampannassa— “dutiyañca jhānaṁ tatiyañca jhānaṁ …pe…


pli: dutiyañca jhānaṁ catutthañca jhānaṁ samāpajjiṁ, samāpajjāmi, samāpanno; dutiyassa ca jhānassa catutthassa ca jhānassa lābhimhi, vasimhi; dutiyañca jhānaṁ catutthañca jhānaṁ sacchikataṁ mayā”ti bhaṇantassa āpatti pācittiyassa.


pli: anupasampannassa— “dutiyañca jhānaṁ suññatañca vimokkhaṁ …pe… mohā ca me cittaṁ vinīvaraṇan”ti bhaṇantassa āpatti pācittiyassa.


pli: anupasampannassa— “dutiyañca jhānaṁ paṭhamañca jhānaṁ samāpajjiṁ, samāpajjāmi, samāpanno; dutiyassa ca jhānassa paṭhamassa ca jhānassa lābhimhi, vasimhi; dutiyañca jhānaṁ paṭhamañca jhānaṁ sacchikataṁ mayā”ti bhaṇantassa āpatti pācittiyassa …pe….


pli: Mūlaṁ saṅkhittaṁ.


pli: anupasampannassa— “mohā ca me cittaṁ vinīvaraṇaṁ, paṭhamañca jhānaṁ samāpajjiṁ, samāpajjāmi, samāpanno; mohā ca me cittaṁ vinīvaraṇaṁ, paṭhamassa ca jhānassa lābhimhi, vasimhi; mohā ca me cittaṁ vinīvaraṇaṁ, paṭhamañca jhānaṁ sacchikataṁ mayā”ti bhaṇantassa āpatti pācittiyassa …pe….


pli: anupasampannassa— “mohā ca me cittaṁ vinīvaraṇaṁ, dosā ca me cittaṁ vinīvaraṇan”ti bhaṇantassa āpatti pācittiyassa …pe….


pli: anupasampannassa— “paṭhamañca jhānaṁ dutiyañca jhānaṁ tatiyañca jhānaṁ catutthañca jhānaṁ suññatañca vimokkhaṁ animittañca vimokkhaṁ appaṇihitañca vimokkhaṁ suññatañca samādhiṁ animittañca samādhiṁ appaṇihitañca samādhiṁ suññatañca samāpattiṁ animittañca samāpattiṁ appaṇihitañca samāpattiṁ tisso ca vijjā cattāro ca satipaṭṭhāne cattāro ca sammappadhāne cattāro ca iddhipāde pañca ca indriyāni pañca ca balāni satta ca bojjhaṅge ariyañca aṭṭhaṅgikaṁ maggaṁ sotāpattiphalañca sakadāgāmiphalañca anāgāmiphalañca arahattañca samāpajjiṁ …pe…


pli: rāgo ca me catto, doso ca me catto, moho ca me catto, vanto, mutto, pahīno, paṭinissaṭṭho, ukkheṭito samukkheṭito, rāgā ca me cittaṁ vinīvaraṇaṁ, dosā ca me cittaṁ vinīvaraṇaṁ, mohā ca me cittaṁ vinīvaraṇan”ti bhaṇantassa āpatti pācittiyassa.


pli: anupasampannassa— “paṭhamaṁ jhānaṁ samāpajjin”ti vattukāmo—“dutiyaṁ jhānaṁ samāpajjin”ti bhaṇantassa paṭivijānantassa āpatti pācittiyassa, na paṭivijānantassa āpatti dukkaṭassa.


pli: anupasampannassa— “paṭhamaṁ jhānaṁ samāpajjin”ti vattukāmo—“tatiyaṁ jhānaṁ …pe…


pli: catutthaṁ jhānaṁ,


pli: suññataṁ vimokkhaṁ,


pli: animittaṁ vimokkhaṁ,


pli: appaṇihitaṁ vimokkhaṁ,


pli: suññataṁ samādhiṁ,


pli: animittaṁ samādhiṁ,


pli: appaṇihitaṁ samādhiṁ,


pli: suññataṁ samāpattiṁ,


pli: animittaṁ samāpattiṁ,


pli: appaṇihitaṁ samāpattiṁ,


pli: tisso vijjā,


pli: cattāro satipaṭṭhāne,


pli: cattāro sammappadhāne,


pli: cattāro iddhipāde,


pli: pañcindriyāni,


pli: pañca balāni,


pli: satta bojjhaṅge,


pli: ariyaṁ aṭṭhaṅgikaṁ maggaṁ,


pli: sotāpattiphalaṁ,


pli: sakadāgāmiphalaṁ,


pli: anāgāmiphalaṁ,


pli: arahattaṁ samāpajjiṁ …pe…


pli: rāgo me catto,


pli: doso me catto,


pli: moho me catto, vanto, mutto, pahīno; paṭinissaṭṭho, ukkheṭito, samukkheṭito;


pli: rāgā me cittaṁ vinīvaraṇaṁ,


pli: dosā me cittaṁ vinīvaraṇaṁ,


pli: mohā me cittaṁ vinīvaraṇan”ti bhaṇantassa paṭivijānantassa āpatti pācittiyassa, na paṭivijānantassa āpatti dukkaṭassa.


pli: Āroceyyāti


pli: anupasampannassa— “dutiyaṁ jhānaṁ samāpajjin”ti vattukāmo …pe…


pli: “mohā me cittaṁ vinīvaraṇan”ti bhaṇantassa paṭivijānantassa āpatti pācittiyassa, na paṭivijānantassa āpatti dukkaṭassa …pe….


pli: anupasampannassa— “dutiyaṁ jhānaṁ samāpajjin”ti vattukāmo—“paṭhamaṁ jhānaṁ samāpajjin”ti bhaṇantassa paṭivijānantassa āpatti pācittiyassa, na paṭivijānantassa āpatti dukkaṭassa …pe….


pli: Mūlaṁ saṅkhittaṁ.


pli: anupasampannassa— “mohā me cittaṁ vinīvaraṇan”ti vattukāmo—“paṭhamaṁ jhānaṁ samāpajjin”ti bhaṇantassa paṭivijānantassa āpatti pācittiyassa, na paṭivijānantassa āpatti dukkaṭassa …pe….


pli: anupasampannassa— “mohā me cittaṁ vinīvaraṇan”ti vattukāmo—“dosā me cittaṁ vinīvaraṇan”ti bhaṇantassa paṭivijānantassa āpatti pācittiyassa, na paṭivijānantassa āpatti dukkaṭassa …pe….


pli: anupasampannassa— “paṭhamañca jhānaṁ dutiyañca jhānaṁ tatiyañca jhānaṁ catutthañca jhānaṁ …pe… dosā ca me cittaṁ vinīvaraṇan”ti vattukāmo—“mohā me cittaṁ vinīvaraṇan”ti bhaṇantassa paṭivijānantassa āpatti pācittiyassa, na paṭivijānantassa āpatti dukkaṭassa.


pli: anupasampannassa— “dutiyañca jhānaṁ tatiyañca jhānaṁ catutthañca jhānaṁ …pe… mohā ca me cittaṁ vinīvaraṇan”ti vattukāmo—“paṭhamaṁ jhānaṁ samāpajjin”ti bhaṇantassa paṭivijānantassa āpatti pācittiyassa, na paṭivijānantassa āpatti dukkaṭassa …pe….


pli: anupasampannassa— “yo te vihāre vasi so bhikkhu paṭhamaṁ jhānaṁ samāpajji, samāpajjati, samāpanno; so bhikkhu paṭhamassa jhānassa lābhī, vasī; tena bhikkhunā paṭhamaṁ jhānaṁ sacchikatan”ti bhaṇantassa āpatti dukkaṭassa.


pli: anupasampannassa— “yo te vihāre vasi so bhikkhu dutiyaṁ jhānaṁ …pe…


pli: tatiyaṁ jhānaṁ …


pli: catutthaṁ jhānaṁ samāpajji, samāpajjati, samāpanno; so bhikkhu catutthassa jhānassa lābhī, vasī; tena bhikkhunā catutthaṁ jhānaṁ sacchikatan”ti bhaṇantassa āpatti dukkaṭassa.


pli: anupasampannassa— “yo te vihāre vasi so bhikkhu suññataṁ vimokkhaṁ …pe…


pli: animittaṁ vimokkhaṁ


pli: appaṇihitaṁ vimokkhaṁ


pli: suññataṁ samādhiṁ


pli: animittaṁ samādhiṁ


pli: appaṇihitaṁ samādhiṁ samāpajji, samāpajjati, samāpanno; so bhikkhu appaṇihitassa samādhissa lābhī, vasī; tena bhikkhunā appaṇihito samādhi sacchikato”ti bhaṇantassa āpatti dukkaṭassa.


pli: Āroceyyāti


pli: anupasampannassa— “yo te vihāre vasi so bhikkhu suññataṁ samāpattiṁ …pe…


pli: animittaṁ samāpattiṁ


pli: appaṇihitaṁ samāpattiṁ samāpajji, samāpajjati, samāpanno; appaṇihitāya samāpattiyā lābhī, vasī; tena bhikkhunā appaṇihitā samāpatti sacchikatā”ti bhaṇantassa āpatti dukkaṭassa.


pli: anupasampannassa— “yo te vihāre vasi so bhikkhu tisso vijjā …pe…


pli: cattāro satipaṭṭhāne,


pli: cattāro sammappadhāne,


pli: cattāro iddhipāde,


pli: pañcindriyāni,


pli: pañca balāni,


pli: satta bojjhaṅge,


pli: ariyaṁ aṭṭhaṅgikaṁ maggaṁ,


pli: sotāpattiphalaṁ,


pli: sakadāgāmiphalaṁ,


pli: anāgāmiphalaṁ,


pli: arahattaṁ samāpajji … samāpajjati, samāpanno …pe…


pli: tassa bhikkhuno rāgo catto,


pli: doso catto,


pli: moho catto, vanto, mutto, pahīno, paṭinissaṭṭho, ukkheṭito, samukkheṭito;


pli: tassa bhikkhuno rāgā cittaṁ vinīvaraṇaṁ,


pli: dosā cittaṁ vinīvaraṇaṁ,


pli: mohā cittaṁ vinīvaraṇan”ti bhaṇantassa āpatti dukkaṭassa.


pli: Āroceyyāti


pli: anupasampannassa— “yo te vihāre vasi so bhikkhu suññāgāre paṭhamaṁ jhānaṁ …pe…


pli: dutiyaṁ jhānaṁ tatiyaṁ jhānaṁ catutthaṁ jhānaṁ samāpajji,


pli: samāpajjati,


pli: samāpanno; so bhikkhu suññāgāre catutthassa jhānassa lābhī, vasī; tena bhikkhunā suññāgāre catutthaṁ jhānaṁ sacchikatan”ti bhaṇantassa āpatti dukkaṭassa.


pli: anupasampannassa— “yo te cīvaraṁ paribhuñji,


pli: yo te piṇḍapātaṁ paribhuñji,


pli: yo te senāsanaṁ paribhuñji,


pli: yo te gilānappaccayabhesajjaparikkhāraṁ paribhuñji so bhikkhu suññāgāre catutthaṁ jhānaṁ samāpajji, samāpajjati, samāpanno; so bhikkhu suññāgāre catutthassa jhānassa lābhī, vasī; tena bhikkhunā suññāgāre catutthaṁ jhānaṁ sacchikatan”ti bhaṇantassa āpatti dukkaṭassa.


pli: anupasampannassa— “yena te vihāro paribhutto …pe…


pli: yena te cīvaraṁ paribhuttaṁ,


pli: yena te piṇḍapāto paribhutto,


pli: yena te senāsanaṁ paribhuttaṁ,


pli: yena te gilānappaccayabhesajjaparikkhāro paribhutto so bhikkhu suññāgāre catutthaṁ jhānaṁ samāpajji, samāpajjati, samāpanno; so bhikkhu suññāgāre catutthassa jhānassa lābhī, vasī; tena bhikkhunā suññāgāre catutthaṁ jhānaṁ sacchikatan”ti bhaṇantassa āpatti dukkaṭassa.


pli: anupasampannassa— “yaṁ tvaṁ āgamma vihāraṁ adāsi …pe…


pli: cīvaraṁ adāsi,


pli: piṇḍapātaṁ adāsi,


pli: senāsanaṁ adāsi,


pli: gilānappaccayabhesajjaparikkhāraṁ adāsi so bhikkhu suññāgāre catutthaṁ jhānaṁ samāpajji,


pli: samāpajjati, samāpanno; so bhikkhu suññāgāre catutthassa jhānassa lābhī, vasī; tena bhikkhunā suññāgāre catutthaṁ jhānaṁ sacchikatan”ti bhaṇantassa āpatti dukkaṭassa.


pli: Anāpatti—


pli: upasampannassa, bhūtaṁ āroceti,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sahadhammikavagga


pli: 80. Chandaṁadatvāgamanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena saṅgho sannipatito hoti kenacideva karaṇīyena.


pli: Chabbaggiyā bhikkhū cīvarakammaṁ karontā ekassa chandaṁ adaṁsu.


pli: Atha kho saṅgho “yassatthāya sannipatito taṁ kammaṁ karissāmī”ti ñattiṁ ṭhapesi.


pli: Atha kho so bhikkhu—


pli: “evamevime ekamekassa kammaṁ karonti, kassa tumhe kammaṁ karissathā”ti chandaṁ adatvā uṭṭhāyāsanā pakkāmi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhu saṅghe vinicchayakathāya vattamānāya chandaṁ adatvā uṭṭhāyāsanā pakkamissatī”ti …pe…


pli: “saccaṁ kira tvaṁ, bhikkhu, saṅghe vinicchayakathāya vattamānāya chandaṁ adatvā uṭṭhāyāsanā pakkamasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, saṅghe vinicchayakathāya vattamānāya chandaṁ adatvā uṭṭhāyāsanā pakkamissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu saṅghe vinicchayakathāya vattamānāya chandaṁ adatvā uṭṭhāyāsanā pakkameyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Saṅghe vinicchayakathā nāma


pli: vatthu vā ārocitaṁ hoti avinicchitaṁ, ñatti vā ṭhapitā hoti, kammavācā vā vippakatā hoti.


pli: Chandaṁ adatvā uṭṭhāyāsanā pakkameyyāti—


pli: “kathaṁ idaṁ kammaṁ kuppaṁ assa vaggaṁ assa na kareyyā”ti gacchati, āpatti dukkaṭassa.


pli: Parisāya hatthapāsaṁ vijahantassa āpatti dukkaṭassa.


pli: Vijahite āpatti pācittiyassa.


pli: Dhammakamme dhammakammasaññī chandaṁ adatvā uṭṭhāyāsanā pakkamati, āpatti pācittiyassa.


pli: Dhammakamme vematiko chandaṁ adatvā uṭṭhāyāsanā pakkamati, āpatti dukkaṭassa.


pli: Dhammakamme adhammakammasaññī chandaṁ adatvā uṭṭhāyāsanā pakkamati, anāpatti.


pli: Adhammakamme dhammakammasaññī, āpatti dukkaṭassa.


pli: Adhammakamme vematiko, āpatti dukkaṭassa.


pli: Anāpatti—


pli: “saṅghassa bhaṇḍanaṁ vā kalaho vā viggaho vā vivādo vā bhavissatī”ti gacchati,


pli: “saṅghabhedo vā saṅgharāji vā bhavissatī”ti gacchati,


pli: “adhammena vā vaggena vā na kammārahassa vā kammaṁ karissatī”ti gacchati,


pli: gilāno gacchati,


pli: gilānassa karaṇīyena gacchati,


pli: uccārena vā passāvena vā pīḷito gacchati,


pli: “na kammaṁ kopetukāmo puna paccāgamissāmī”ti gacchati,


pli: ummattakassa,


pli: ādikammikassāti.


pli: Chandaṁ adatvā gamanasikkhāpadaṁ niṭṭhitaṁ dasamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sahadhammikavagga


pli: 81. Dubbalasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena āyasmā dabbo mallaputto saṅghassa senāsanañca paññapeti bhattāni ca uddisati.


pli: So cāyasmā dubbalacīvaro hoti.


pli: Tena kho pana samayena saṅghassa ekaṁ cīvaraṁ uppannaṁ hoti.


pli: Atha kho saṅgho taṁ cīvaraṁ āyasmato dabbassa mallaputtassa adāsi.


pli: Chabbaggiyā bhikkhū ujjhāyanti khiyyanti vipācenti—


pli: “yathāsanthutaṁ bhikkhū saṅghikaṁ lābhaṁ pariṇāmentī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū samaggena saṅghena cīvaraṁ datvā pacchā khīyanadhammaṁ āpajjissantī”ti …pe…


pli: “saccaṁ kira tumhe, bhikkhave, samaggena saṅghena cīvaraṁ datvā pacchā khīyanadhammaṁ āpajjathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, samaggena saṅghena cīvaraṁ datvā pacchā khīyanadhammaṁ āpajjissatha.


pli: Netaṁ, moghapurisā, appasannānaṁ, vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu samaggena saṅghena cīvaraṁ datvā pacchā khīyanadhammaṁ āpajjeyya ‘yathāsanthutaṁ bhikkhū saṅghikaṁ lābhaṁ pariṇāmentī’ti, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Samaggo nāma saṅgho


pli: samānasaṁvāsako samānasīmāyaṁ ṭhito.


pli: Cīvaraṁ nāma


pli: channaṁ cīvarānaṁ aññataraṁ cīvaraṁ vikappanupagaṁ pacchimaṁ.


pli: Datvāti


pli: sayaṁ datvā.


pli: Yathāsanthutaṁ nāma


pli: yathāmittatā yathāsandiṭṭhatā yathāsambhattatā yathāsamānupajjhāyakatā yathāsamānācariyakatā.


pli: Saṅghikaṁ nāma


pli: saṅghassa dinnaṁ hoti pariccattaṁ.


pli: Lābho nāma


pli: cīvarapiṇḍapātasenāsanagilānappaccayabhesajjaparikkhārā, antamaso cuṇṇapiṇḍopi, dantakaṭṭhampi, dasikasuttampi.


pli: Pacchā khīyanadhammaṁ āpajjeyyāti


pli: upasampannassa saṅghena sammatassa senāsanapaññāpakassa vā bhattuddesakassa vā yāgubhājakassa vā phalabhājakassa vā khajjabhājakassa vā appamattakavissajjakassa vā cīvaraṁ dinne khiyyati, āpatti pācittiyassa.


pli: Dhammakamme dhammakammasaññī cīvaraṁ dinne khiyyati, āpatti pācittiyassa.


pli: Dhammakamme vematiko cīvaraṁ dinne khiyyati, āpatti pācittiyassa.


pli: Dhammakamme adhammakammasaññī cīvaraṁ dinne khiyyati, āpatti pācittiyassa.


pli: Aññaṁ parikkhāraṁ dinne khiyyati, āpatti dukkaṭassa.


pli: Upasampannassa saṅghena asammatassa senāsanapaññāpakassa vā bhattuddesakassa vā yāgubhājakassa vā phalabhājakassa vā khajjabhājakassa vā appamattakavissajjakassa vā cīvaraṁ vā aññaṁ vā parikkhāraṁ dinne khiyyati, āpatti dukkaṭassa.


pli: Anupasampannassa saṅghena sammatassa vā asammatassa vā senāsanapaññāpakassa vā bhattuddesakassa vā yāgubhājakassa vā phalabhājakassa vā khajjabhājakassa vā appamattakavissajjakassa vā cīvaraṁ vā aññaṁ vā parikkhāraṁ dinne khiyyati, āpatti dukkaṭassa.


pli: Adhammakamme dhammakammasaññī, āpatti dukkaṭassa.


pli: Adhammakamme vematiko, āpatti dukkaṭassa.


pli: Anāpatti—


pli: pakatiyā chandā dosā mohā bhayā karontaṁ “kvattho tassa dinnena laddhāpi vinipātessati na sammā upanessatī”ti khiyyati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sahadhammikavagga


pli: 82. Pariṇāmanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sāvatthiyaṁ aññatarassa pūgassa saṅghassa sacīvarabhattaṁ paṭiyattaṁ hoti—


pli: “bhojetvā cīvarena acchādessāmā”ti.


pli: Atha kho chabbaggiyā bhikkhū yena so pūgo tenupasaṅkamiṁsu;


pli: upasaṅkamitvā taṁ pūgaṁ etadavocuṁ—


pli: “dethāvuso, imāni cīvarāni imesaṁ bhikkhūnan”ti.


pli: “Na mayaṁ, bhante, dassāma.


pli: Amhākaṁ saṅghassa anuvassaṁ sacīvarabhikkhā paññattā”ti.


pli: “Bahū, āvuso, saṅghassa dāyakā, bahū saṅghassa bhattā.


pli: Ime tumhe nissāya tumhe sampassantā idha viharanti.


pli: Tumhe ce imesaṁ na dassatha, atha ko carahi imesaṁ dassati?


pli: Dethāvuso, imāni cīvarāni imesaṁ bhikkhūnan”ti.


pli: Atha kho so pūgo chabbaggiyehi bhikkhūhi nippīḷiyamāno yathāpaṭiyattaṁ cīvaraṁ chabbaggiyānaṁ bhikkhūnaṁ datvā saṅghaṁ bhattena parivisi.


pli: Ye te bhikkhū jānanti saṅghassa sacīvarabhattaṁ paṭiyattaṁ “na ca jānanti chabbaggiyānaṁ bhikkhūnaṁ dinnan”ti te evamāhaṁsu—


pli: “oṇojethāvuso, saṅghassa cīvaran”ti.


pli: “Natthi, bhante.


pli: Yathāpaṭiyattaṁ cīvaraṁ ayyā chabbaggiyā ayyānaṁ chabbaggiyānaṁ pariṇāmesun”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū jānaṁ saṅghikaṁ lābhaṁ pariṇataṁ puggalassa pariṇāmessantī”ti …pe…


pli: “saccaṁ kira tumhe, bhikkhave, jānaṁ saṅghikaṁ lābhaṁ pariṇataṁ puggalassa pariṇāmethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, jānaṁ saṅghikaṁ lābhaṁ pariṇataṁ puggalassa pariṇāmessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu jānaṁ saṅghikaṁ lābhaṁ pariṇataṁ puggalassa pariṇāmeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Jānāti nāma


pli: sāmaṁ vā jānāti, aññe vā tassa ārocenti, so vā āroceti.


pli: Saṅghikaṁ nāma


pli: saṅghassa dinnaṁ hoti pariccattaṁ.


pli: Lābho nāma


pli: cīvarapiṇḍapātasenāsanagilānappaccayabhesajjaparikkhārā, antamaso cuṇṇapiṇḍopi, dantakaṭṭhampi, dasikasuttampi.


pli: Pariṇataṁ nāma


pli: “dassāma karissāmā”ti vācā bhinnā hoti, taṁ puggalassa pariṇāmeti, āpatti pācittiyassa.


pli: Pariṇate pariṇatasaññī puggalassa pariṇāmeti, āpatti pācittiyassa.


pli: Pariṇate vematiko puggalassa pariṇāmeti, āpatti dukkaṭassa.


pli: Pariṇate apariṇatasaññī puggalassa pariṇāmeti, anāpatti.


pli: Saṅghassa pariṇataṁ aññasaṅghassa vā cetiyassa vā pariṇāmeti, āpatti dukkaṭassa.


pli: Cetiyassa pariṇataṁ aññacetiyassa vā saṅghassa vā puggalassa vā pariṇāmeti, āpatti dukkaṭassa.


pli: Puggalassa pariṇataṁ aññapuggalassa vā saṅghassa vā cetiyassa vā pariṇāmeti, āpatti dukkaṭassa.


pli: Apariṇate pariṇatasaññī, āpatti dukkaṭassa.


pli: Apariṇate vematiko, āpatti dukkaṭassa.


pli: Apariṇate apariṇatasaññī, anāpatti.


pli: Anāpatti—


pli: “kattha demā”ti pucchīyamāno—


pli: “yattha tumhākaṁ deyyadhammo paribhogaṁ vā labheyya paṭisaṅkhāraṁ vā labheyya ciraṭṭhitiko vā assa yattha vā pana tumhākaṁ cittaṁ pasīdati tattha dethā”ti bhaṇati,


pli: ummattakassa,


pli: ādikammikassāti.


pli: Sahadhammikavaggo aṭṭhamo.


pli: Tassuddānaṁ


pli: Sahadhamma vivaṇṇañca,


pli: mohāpanaṁ pahārakaṁ;


pli: Talasatti amūlañca,


pli: sañcicca ca upassuti;


pli: Paṭibāhana chandañca,


pli: dabbañca pariṇāmananti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ratanavagga


pli: 83. Antepurasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena rājā pasenadi kosalo uyyānapālaṁ āṇāpesi—“gaccha, bhaṇe, uyyānaṁ sodhehi. Uyyānaṁ gamissāmā”ti.


pli: “Evaṁ, devā”ti kho so uyyānapālo rañño pasenadissa kosalassa paṭissutvā uyyānaṁ sodhento addasa bhagavantaṁ aññatarasmiṁ rukkhamūle nisinnaṁ.


pli: Disvāna yena rājā pasenadi kosalo tenupasaṅkami; upasaṅkamitvā rājānaṁ pasenadiṁ kosalaṁ etadavoca—“suddhaṁ, deva, uyyānaṁ. Api ca bhagavā tattha nisinno”ti.


pli: “Hotu, bhaṇe. Mayaṁ bhagavantaṁ payirupāsissāmā”ti.


pli: Atha kho rājā pasenadi kosalo uyyānaṁ gantvā yena bhagavā tenupasaṅkami. Tena kho pana samayena aññataro upāsako bhagavantaṁ payirupāsanto nisinno hoti.


pli: Addasā kho rājā pasenadi kosalo taṁ upāsakaṁ bhagavantaṁ payirupāsantaṁ nisinnaṁ. Disvāna bhīto aṭṭhāsi.


pli: Atha kho rañño pasenadissa kosalassa etadahosi—“nārahatāyaṁ puriso pāpo hotuṁ, yathā bhagavantaṁ payirupāsatī”ti. Yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Atha kho so upāsako bhagavato gāravena rājānaṁ pasenadiṁ kosalaṁ neva abhivādesi na paccuṭṭhāsi. Atha kho rājā pasenadi kosalo anattamano ahosi—“kathañhi nāmāyaṁ puriso mayi āgate neva abhivādessati na paccuṭṭhessatī”ti.


pli: Atha kho bhagavā rājānaṁ pasenadiṁ kosalaṁ anattamanaṁ viditvā rājānaṁ pasenadiṁ kosalaṁ etadavoca—“eso kho, mahārāja, upāsako bahussuto āgatāgamo kāmesu vītarāgo”ti.


pli: Atha kho rañño pasenadissa kosalassa etadahosi—“nārahatāyaṁ upāsako orako hotuṁ, bhagavāpi imassa vaṇṇaṁ bhāsatī”ti.


pli: Taṁ upāsakaṁ etadavoca—“vadeyyāsi, upāsaka, yena attho”ti.


pli: “Suṭṭhu, devā”ti.


pli: Atha kho bhagavā rājānaṁ pasenadiṁ kosalaṁ dhammiyā kathāya sandassesi samādapesi samuttejesi sampahaṁsesi. Atha kho rājā pasenadi kosalo bhagavatā dhammiyā kathāya sandassito samādapito samuttejito sampahaṁsito uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Tena kho pana samayena rājā pasenadi kosalo uparipāsādavaragato hoti. Addasā kho rājā pasenadi kosalo taṁ upāsakaṁ rathikāya chattapāṇiṁ gacchantaṁ.


pli: Disvāna pakkosāpetvā etadavoca—“tvaṁ kira, upāsaka, bahussuto āgatāgamo.


pli: Sādhu, upāsaka, amhākaṁ itthāgāraṁ dhammaṁ vācehī”ti.


pli: “Yamahaṁ, deva, jānāmi ayyānaṁ vāhasā, ayyāva devassa itthāgāraṁ dhammaṁ vācessantī”ti.


pli: Atha kho rājā pasenadi kosalo—“saccaṁ kho upāsako āhā”ti yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho rājā pasenadi kosalo bhagavantaṁ etadavoca—


pli: “sādhu, bhante, bhagavā ekaṁ bhikkhuṁ āṇāpetu yo amhākaṁ itthāgāraṁ dhammaṁ vācessatī”ti.


pli: Atha kho bhagavā rājānaṁ pasenadiṁ kosalaṁ dhammiyā kathāya sandassesi …pe… padakkhiṇaṁ katvā pakkāmi.


pli: Atha kho bhagavā āyasmantaṁ ānandaṁ āmantesi—“tenahānanda, rañño itthāgāraṁ dhammaṁ vācehī”ti.


pli: “Evaṁ, bhante”ti kho āyasmā ānando bhagavato paṭissutvā kālena kālaṁ pavisitvā rañño itthāgāraṁ dhammaṁ vāceti.


pli: Atha kho āyasmā ānando pubbaṇhasamayaṁ nivāsetvā pattacīvaramādāya yena rañño pasenadissa kosalassa nivesanaṁ tenupasaṅkami.


pli: Tena kho pana samayena rājā pasenadi kosalo mallikāya deviyā saddhiṁ sayanagato hoti.


pli: Addasā kho mallikā devī āyasmantaṁ ānandaṁ dūratova āgacchantaṁ. Disvāna sahasā vuṭṭhāsi; pītakamaṭṭhaṁ dussaṁ pabhassittha.


pli: Atha kho āyasmā ānando tatova paṭinivattitvā ārāmaṁ gantvā bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā ānando pubbe appaṭisaṁvidito rañño antepuraṁ pavisissatī”ti …pe…


pli: “saccaṁ kira tvaṁ, ānanda, pubbe appaṭisaṁvidito rañño antepuraṁ pavisasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, ānanda, pubbe appaṭisaṁvidito rañño antepuraṁ pavisissasi.


pli: Netaṁ, ānanda, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Dasayime, bhikkhave, ādīnavā rājantepurappavesane.


pli: Katame dasa?


pli: Idha, bhikkhave, rājā mahesiyā saddhiṁ nisinno hoti, tattha bhikkhu pavisati.


pli: Mahesī vā bhikkhuṁ disvā sitaṁ pātukaroti.


pli: Bhikkhu vā mahesiṁ disvā sitaṁ pātukaroti.


pli: Tattha rañño evaṁ hoti—


pli: ‘addhā imesaṁ kataṁ vā karissanti vā’ti.


pli: Ayaṁ, bhikkhave, paṭhamo ādīnavo rājantepurappavesane.


pli: Puna caparaṁ, bhikkhave, rājā bahukicco bahukaraṇīyo.


pli: Aññataraṁ itthiṁ gantvā nassarati.


pli: Sā tena gabbhaṁ gaṇhi.


pli: ‘na kho idha añño koci pavisati aññatra pabbajitena.


pli: Siyā nu kho pabbajitassa kamman’ti.


pli: Ayaṁ, bhikkhave, dutiyo ādīnavo rājantepurappavesane.


pli: Puna caparaṁ, bhikkhave, rañño antepure aññataraṁ ratanaṁ nassati.


pli: Ayaṁ, bhikkhave, tatiyo ādīnavo rājantepurappavesane.


pli: Puna caparaṁ, bhikkhave, rañño antepure abbhantarā guyhamantā bahiddhā sambhedaṁ gacchanti.


pli: Ayaṁ, bhikkhave, catuttho ādīnavo rājantepurappavesane.


pli: Puna caparaṁ, bhikkhave, rañño antepure putto vā pitaraṁ pattheti pitā vā puttaṁ pattheti.


pli: Tesaṁ evaṁ hoti—


pli: Ayaṁ, bhikkhave, pañcamo ādīnavo rājantepurappavesane.


pli: Puna caparaṁ, bhikkhave, rājā nīcaṭṭhāniyaṁ ucce ṭhāne ṭhapeti.


pli: Yesaṁ taṁ amanāpaṁ tesaṁ evaṁ hoti—


pli: ‘rājā kho pabbajitena saṁsaṭṭho.


pli: Ayaṁ, bhikkhave, chaṭṭho ādīnavo, rājantepurappavesane.


pli: Puna caparaṁ, bhikkhave, rājā uccaṭṭhāniyaṁ nīce ṭhāne ṭhapeti.


pli: Ayaṁ, bhikkhave, sattamo ādīnavo rājantepurappavesane.


pli: Puna caparaṁ, bhikkhave, rājā akāle senaṁ uyyojeti.


pli: Ayaṁ, bhikkhave, aṭṭhamo ādīnavo rājantepurappavesane.


pli: Puna caparaṁ, bhikkhave, rājā kāle senaṁ uyyojetvā antarāmaggato nivattāpeti.


pli: Siyā nu kho pabbajitassa kamman’ti.


pli: Ayaṁ, bhikkhave, navamo ādīnavo rājantepurappavesane.


pli: Puna caparaṁ, bhikkhave, rañño rājantepuraṁ hatthisammaddaṁ assasammaddaṁ rathasammaddaṁ rajanīyāni rūpasaddagandharasaphoṭṭhabbāni, yāni na pabbajitassa sāruppāni.


pli: Ayaṁ, bhikkhave, dasamo ādīnavo rājantepurappavesane.


pli: Ime kho, bhikkhave, dasa ādīnavā rājantepurappavesane”ti.


pli: Atha kho bhagavā āyasmantaṁ ānandaṁ anekapariyāyena vigarahitvā dubbharatāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu rañño khattiyassa muddhāvasittassa anikkhantarājake aniggataratanake pubbe appaṭisaṁvidito indakhīlaṁ atikkāmeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Khattiyo nāma


pli: ubhato sujāto hoti, mātito ca pitito ca saṁsuddhagahaṇiko, yāva sattamā pitāmahayugā akkhitto anupakuṭṭho jātivādena.


pli: Muddhāvasitto nāma


pli: khattiyābhisekena abhisitto hoti.


pli: Anikkhantarājaketi


pli: rājā sayanigharā anikkhanto hoti.


pli: Aniggataratanaketi


pli: mahesī sayanigharā anikkhantā hoti, ubho vā anikkhantā honti.


pli: Pubbe appaṭisaṁviditoti


pli: pubbe anāmantetvā.


pli: Indakhīlo nāma


pli: sayanigharassa ummāro vuccati.


pli: Sayanigharaṁ nāma


pli: yattha katthaci rañño sayanaṁ paññattaṁ hoti, antamaso sāṇipākāraparikkhittampi.


pli: Indakhīlaṁ atikkāmeyyāti


pli: paṭhamaṁ pādaṁ ummāraṁ atikkāmeti, āpatti dukkaṭassa.


pli: Dutiyaṁ pādaṁ atikkāmeti, āpatti pācittiyassa.


pli: Appaṭisaṁvidite appaṭisaṁviditasaññī indakhīlaṁ atikkāmeti, āpatti pācittiyassa.


pli: Appaṭisaṁvidite vematiko indakhīlaṁ atikkāmeti, āpatti pācittiyassa.


pli: Appaṭisaṁvidite paṭisaṁviditasaññī indakhīlaṁ atikkāmeti, āpatti pācittiyassa.


pli: Paṭisaṁvidite appaṭisaṁviditasaññī, āpatti dukkaṭassa.


pli: Paṭisaṁvidite vematiko, āpatti dukkaṭassa.


pli: Anāpatti—


pli: paṭisaṁvidite,


pli: na khattiyo hoti,


pli: na khattiyābhisekena abhisitto hoti,


pli: rājā sayanigharā nikkhanto hoti,


pli: mahesī sayanigharā nikkhantā hoti,


pli: ubho vā nikkhantā honti,


pli: na sayanighare,


pli: ummattakassa,


pli: ādikammikassāti.


pli: Antepurasikkhāpadaṁ niṭṭhitaṁ paṭhamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ratanavagga


pli: 84. Ratanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññataro bhikkhu aciravatiyā nadiyā nahāyati. Aññataropi brāhmaṇo pañcasatānaṁ thavikaṁ thale nikkhipitvā aciravatiyā nadiyā nahāyanto vissaritvā agamāsi.


pli: Atha kho so bhikkhu—“tassāyaṁ brāhmaṇassa thavikā, mā idha nassī”ti aggahesi.


pli: Atha kho so brāhmaṇo saritvā turito ādhāvitvā taṁ bhikkhuṁ etadavoca—“api me, bho, thavikaṁ passeyyāsī”ti?


pli: “Handa, brāhmaṇā”ti adāsi.


pli: Atha kho tassa brāhmaṇassa etadahosi—“kena nu kho ahaṁ upāyena imassa bhikkhuno puṇṇapattaṁ na dadeyyan”ti.


pli: “Na me, bho, pañcasatāni, sahassaṁ me”ti palibundhetvā muñci.


pli: Atha kho so bhikkhu ārāmaṁ gantvā bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhu ratanaṁ uggahessatī”ti …pe…


pli: “saccaṁ kira tvaṁ, bhikkhu, ratanaṁ uggahesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, ratanaṁ uggahessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu ratanaṁ vā ratanasammataṁ vā uggaṇheyya vā uggaṇhāpeyya vā, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena sāvatthiyā ussavo hoti. Manussā alaṅkatappaṭiyattā uyyānaṁ gacchanti.


pli: Visākhāpi migāramātā alaṅkatappaṭiyattā “uyyānaṁ gamissāmī”ti


pli: gāmato nikkhamitvā—“kyāhaṁ karissāmi uyyānaṁ gantvā, yannūnāhaṁ bhagavantaṁ payirupāseyyan”ti


pli: ābharaṇaṁ omuñcitvā uttarāsaṅgena bhaṇḍikaṁ bandhitvā dāsiyā adāsi—“handa, je, imaṁ bhaṇḍikaṁ gaṇhāhī”ti.


pli: Atha kho visākhā migāramātā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinnaṁ kho visākhaṁ migāramātaraṁ bhagavā dhammiyā kathāya sandassesi samādapesi samuttejesi sampahaṁsesi. Atha kho visākhā migāramātā bhagavatā dhammiyā kathāya sandassitā samādapitā samuttejitā sampahaṁsitā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho sā dāsī taṁ bhaṇḍikaṁ vissaritvā agamāsi.


pli: Bhikkhū passitvā bhagavato etamatthaṁ ārocesuṁ. “Tena hi, bhikkhave, uggahetvā nikkhipathā”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, ratanaṁ vā ratanasammataṁ vā ajjhārāme uggahetvā vā uggahāpetvā vā nikkhipituṁ—‘yassa bhavissati so harissatī’ti.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu ratanaṁ vā ratanasammataṁ vā, aññatra ajjhārāmā, uggaṇheyya vā uggaṇhāpeyya vā, pācittiyan”ti.


pli: Tena kho pana samayena kāsīsu janapade anāthapiṇḍikassa gahapatissa kammantagāmo hoti.


pli: Tena ca gahapatinā antevāsī āṇatto hoti—“sace bhadantā āgacchanti, bhattaṁ kareyyāsī”ti.


pli: Tena kho pana samayena sambahulā bhikkhū kāsīsu janapade cārikaṁ caramānā yena anāthapiṇḍikassa gahapatissa kammantagāmo tenupasaṅkamiṁsu.


pli: Addasā kho so puriso te bhikkhū dūratova āgacchante. Disvāna yena te bhikkhū tenupasaṅkami; upasaṅkamitvā te bhikkhū abhivādetvā etadavoca—“adhivāsentu, bhante, ayyā svātanāya gahapatino bhattan”ti.


pli: Adhivāsesuṁ kho te bhikkhū tuṇhībhāvena.


pli: Atha kho so puriso tassā rattiyā accayena paṇītaṁ khādanīyaṁ bhojanīyaṁ paṭiyādāpetvā kālaṁ ārocāpetvā aṅgulimuddikaṁ omuñcitvā te bhikkhū bhattena parivisitvā—


pli: “ayyā bhuñjitvā gacchantu, ahampi kammantaṁ gamissāmī”ti aṅgulimuddikaṁ vissaritvā agamāsi.


pli: Bhikkhū passitvā—“sace mayaṁ gamissāma nassissatāyaṁ aṅgulimuddikā”ti tattheva acchiṁsu.


pli: Atha kho so puriso kammantā āgacchanto te bhikkhū passitvā etadavoca—“kissa, bhante, ayyā idheva acchantī”ti?


pli: Atha kho te bhikkhū tassa purisassa etamatthaṁ ārocetvā


pli: sāvatthiṁ gantvā bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ.


pli: “anujānāmi, bhikkhave, ratanaṁ vā ratanasammataṁ vā ajjhārāme vā ajjhāvasathe vā uggahetvā vā uggahāpetvā vā nikkhipituṁ—


pli: ‘yassa bhavissati so harissatī’ti.


pli: “Yo pana bhikkhu ratanaṁ vā ratanasammataṁ vā, aññatra ajjhārāmā vā ajjhāvasathā vā, uggaṇheyya vā uggaṇhāpeyya vā, pācittiyaṁ.


pli: Ratanaṁ vā pana bhikkhunā ratanasammataṁ vā ajjhārāme vā ajjhāvasathe vā uggahetvā vā uggahāpetvā vā nikkhipitabbaṁ—‘yassa bhavissati so harissatī’ti. Ayaṁ tattha sāmīcī”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Ratanaṁ nāma


pli: muttā maṇi veḷuriyo saṅkho silā pavālaṁ rajataṁ jātarūpaṁ lohitaṅko masāragallaṁ.


pli: Ratanasammataṁ nāma


pli: yaṁ manussānaṁ upabhogaparibhogaṁ, etaṁ ratanasammataṁ nāma.


pli: Aññatra ajjhārāmā vā ajjhāvasathā vāti


pli: ṭhapetvā ajjhārāmaṁ ajjhāvasathaṁ.


pli: Ajjhārāmo nāma


pli: parikkhittassa ārāmassa anto ārāmo, aparikkhittassa upacāro.


pli: Ajjhāvasatho nāma


pli: parikkhittassa āvasathassa anto āvasatho, aparikkhittassa upacāro.


pli: Uggaṇheyyāti


pli: sayaṁ gaṇhāti, āpatti pācittiyassa.


pli: Uggaṇhāpeyyāti


pli: aññaṁ gāhāpeti, āpatti pācittiyassa.


pli: Ratanaṁ vā pana bhikkhunā ratanasammataṁ vā ajjhārāme vā ajjhāvasathe vā uggahetvā vā uggahāpetvā vā nikkhipitabbanti


pli: rūpena vā nimittena vā saññāṇaṁ katvā nikkhipitvā ācikkhitabbaṁ—“yassa bhaṇḍaṁ naṭṭhaṁ so āgacchatū”ti.


pli: Sace tattha āgacchati so vattabbo—“āvuso, kīdisaṁ te bhaṇḍan”ti?


pli: Sace rūpena vā nimittena vā sampādeti dātabbaṁ, no ce sampādeti “vicināhi, āvuso”ti vattabbo.


pli: Tamhā āvāsā pakkamantena ye tattha honti bhikkhū patirūpā, tesaṁ hatthe nikkhipitvā pakkamitabbaṁ.


pli: No ce honti bhikkhū patirūpā, ye tattha honti gahapatikā patirūpā, tesaṁ hatthe nikkhipitvā pakkamitabbaṁ.


pli: Ayaṁ tattha sāmīcīti


pli: ayaṁ tattha anudhammatā.


pli: Anāpatti—


pli: ratanaṁ vā ratanasammataṁ vā ajjhārāme vā ajjhāvasathe vā uggahetvā vā uggahāpetvā vā nikkhipati—“yassa bhavissati so harissatī”ti,


pli: ratanasammataṁ vissāsaṁ gaṇhāti, tāvakālikaṁ gaṇhāti, paṁsukūlasaññissa,


pli: ummattakassa,


pli: ādikammikassāti.


pli: Ratanasikkhāpadaṁ niṭṭhitaṁ dutiyaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ratanavagga


pli: 85. Vikālagāmappavisanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū vikāle gāmaṁ pavisitvā sabhāyaṁ nisīditvā anekavihitaṁ tiracchānakathaṁ kathenti, seyyathidaṁ—


pli: rājakathaṁ corakathaṁ mahāmattakathaṁ senākathaṁ bhayakathaṁ yuddhakathaṁ annakathaṁ pānakathaṁ vatthakathaṁ sayanakathaṁ mālākathaṁ gandhakathaṁ ñātikathaṁ yānakathaṁ gāmakathaṁ nigamakathaṁ nagarakathaṁ janapadakathaṁ itthikathaṁ sūrakathaṁ visikhākathaṁ kumbhaṭṭhānakathaṁ pubbapetakathaṁ nānattakathaṁ lokakkhāyikaṁ samuddakkhāyikaṁ itibhavābhavakathaṁ iti vā.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā vikāle gāmaṁ pavisitvā sabhāyaṁ nisīditvā anekavihitaṁ tiracchānakathaṁ kathessanti, seyyathidaṁ—


pli: rājakathaṁ corakathaṁ …pe…


pli: itibhavābhavakathaṁ iti vā, seyyathāpi gihī kāmabhogino”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū vikāle gāmaṁ pavisitvā sabhāyaṁ nisīditvā anekavihitaṁ tiracchānakathaṁ kathessanti, seyyathidaṁ—


pli: itibhavābhavakathaṁ iti vā”ti …pe…


pli: “saccaṁ kira tumhe, bhikkhave, vikāle gāmaṁ pavisitvā sabhāyaṁ nisīditvā anekavihitaṁ tiracchānakathaṁ kathetha, seyyathidaṁ—


pli: itibhavābhavakathaṁ iti vā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, vikāle gāmaṁ pavisitvā sabhāyaṁ nisīditvā anekavihitaṁ tiracchānakathaṁ kathessatha, seyyathidaṁ—


pli: itibhavābhavakathaṁ iti vā.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu vikāle gāmaṁ paviseyya, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena sambahulā bhikkhū kosalesu janapade sāvatthiṁ gacchantā sāyaṁ aññataraṁ gāmaṁ upagacchiṁsu.


pli: Manussā te bhikkhū passitvā etadavocuṁ—


pli: “pavisatha, bhante”ti.


pli: Atha kho te bhikkhū—


pli: “bhagavatā paṭikkhittaṁ vikāle gāmaṁ pavisitun”ti kukkuccāyantā na pavisiṁsu.


pli: Corā te bhikkhū acchindiṁsu.


pli: Atha kho te bhikkhū sāvatthiṁ gantvā bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, āpucchā vikāle gāmaṁ pavisituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu anāpucchā vikāle gāmaṁ paviseyya, pācittiyan”ti.


pli: Tena kho pana samayena aññataro bhikkhu kosalesu janapade sāvatthiṁ gacchanto sāyaṁ aññataraṁ gāmaṁ upagacchi.


pli: Manussā taṁ bhikkhuṁ passitvā etadavocuṁ—


pli: Atha kho so bhikkhu—


pli: “bhagavatā paṭikkhittaṁ anāpucchā vikāle gāmaṁ pavisitun”ti kukkuccāyanto na pāvisi.


pli: Corā taṁ bhikkhuṁ acchindiṁsu.


pli: Atha kho so bhikkhu sāvatthiṁ gantvā bhikkhūnaṁ etamatthaṁ ārocesi.


pli: “anujānāmi, bhikkhave, santaṁ bhikkhuṁ āpucchā vikāle gāmaṁ pavisituṁ.


pli: “Yo pana bhikkhu santaṁ bhikkhuṁ anāpucchā vikāle gāmaṁ paviseyya, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena aññataro bhikkhu ahinā daṭṭho hoti.


pli: Aññataro bhikkhu “aggiṁ āharissāmī”ti gāmaṁ gacchati.


pli: “bhagavatā paṭikkhittaṁ santaṁ bhikkhuṁ anāpucchā vikāle gāmaṁ pavisitun”ti kukkuccāyanto na pāvisi …pe…


pli: bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, tathārūpe accāyike karaṇīye santaṁ bhikkhuṁ anāpucchā vikāle gāmaṁ pavisituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu santaṁ bhikkhuṁ anāpucchā vikāle gāmaṁ paviseyya, aññatra tathārūpā accāyikā karaṇīyā, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Santo nāma bhikkhu


pli: sakkā hoti āpucchā pavisituṁ.


pli: Asanto nāma bhikkhu


pli: na sakkā hoti āpucchā pavisituṁ.


pli: Vikālo nāma


pli: majjhanhike vītivatte yāva aruṇuggamanā.


pli: Gāmaṁ paviseyyāti


pli: parikkhittassa gāmassa parikkhepaṁ atikkamantassa āpatti pācittiyassa.


pli: Aparikkhittassa gāmassa upacāraṁ okkamantassa āpatti pācittiyassa.


pli: Aññatra tathārūpā accāyikā karaṇīyāti


pli: ṭhapetvā tathārūpaṁ accāyikaṁ karaṇīyaṁ.


pli: Vikāle vikālasaññī santaṁ bhikkhuṁ anāpucchā gāmaṁ pavisati, aññatra tathārūpā accāyikā karaṇīyā, āpatti pācittiyassa.


pli: Vikāle vematiko santaṁ bhikkhuṁ anāpucchā gāmaṁ pavisati, aññatra tathārūpā accāyikā karaṇīyā, āpatti pācittiyassa.


pli: Vikāle kālasaññī santaṁ bhikkhuṁ anāpucchā gāmaṁ pavisati, aññatra tathārūpā accāyikā karaṇīyā, āpatti pācittiyassa.


pli: Kāle vikālasaññī, āpatti dukkaṭassa.


pli: Kāle vematiko, āpatti dukkaṭassa.


pli: Kāle kālasaññī, anāpatti.


pli: Anāpatti—


pli: tathārūpe accāyike karaṇīye,


pli: santaṁ bhikkhuṁ āpucchā pavisati,


pli: asantaṁ bhikkhuṁ anāpucchā pavisati,


pli: antarārāmaṁ gacchati,


pli: bhikkhunupassayaṁ gacchati,


pli: titthiyaseyyaṁ gacchati,


pli: paṭikkamanaṁ gacchati,


pli: gāmena maggo hoti,


pli: āpadāsu,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ratanavagga


pli: 86. Sūcigharasikkhāpada


pli: Tena samayena buddho bhagavā sakkesu viharati kapilavatthusmiṁ nigrodhārāme.


pli: Tena kho pana samayena aññatarena dantakārena bhikkhū pavāritā honti—


pli: “yesaṁ ayyānaṁ sūcigharena attho ahaṁ sūcigharenā”ti.


pli: Tena kho pana samayena bhikkhū bahū sūcighare viññāpenti.


pli: Yesaṁ khuddakā sūcigharā te mahante sūcighare viññāpenti.


pli: Yesaṁ mahantā sūcigharā te khuddake sūcighare viññāpenti.


pli: Atha kho so dantakāro bhikkhūnaṁ bahū sūcighare karonto na sakkoti aññaṁ vikkāyikaṁ bhaṇḍaṁ kātuṁ, attanāpi na yāpeti, puttadāropissa kilamati.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā na mattaṁ jānitvā bahū sūcighare viññāpessanti.


pli: Ayaṁ imesaṁ bahū sūcighare karonto na sakkoti aññaṁ vikkāyikaṁ bhaṇḍaṁ kātuṁ, attanāpi na yāpeti, puttadāropissa kilamatī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū na mattaṁ jānitvā bahū sūcighare viññāpessantī”ti …pe…


pli: “saccaṁ kira, bhikkhave, bhikkhū na mattaṁ jānitvā bahū sūcighare viññāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā na mattaṁ jānitvā bahū sūcighare viññāpessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu aṭṭhimayaṁ vā dantamayaṁ vā visāṇamayaṁ vā sūcigharaṁ kārāpeyya bhedanakaṁ, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Aṭṭhi nāma


pli: yaṁ kiñci aṭṭhi.


pli: Danto nāma


pli: hatthidanto vuccati.


pli: Visāṇaṁ nāma


pli: yaṁ kiñci visāṇaṁ.


pli: Kārāpeyyāti


pli: karoti vā kārāpeti vā, payoge dukkaṭaṁ.


pli: Paṭilābhena bhinditvā pācittiyaṁ desetabbaṁ.


pli: Attanā vippakataṁ attanā pariyosāpeti, āpatti pācittiyassa.


pli: Attanā vippakataṁ parehi pariyosāpeti, āpatti pācittiyassa.


pli: Parehi vippakataṁ attanā pariyosāpeti, āpatti pācittiyassa.


pli: Parehi vippakataṁ parehi pariyosāpeti, āpatti pācittiyassa.


pli: Aññassatthāya karoti vā kārāpeti vā, āpatti dukkaṭassa.


pli: Aññena kataṁ paṭilabhitvā paribhuñjati, āpatti dukkaṭassa.


pli: Anāpatti—


pli: gaṇṭhikāya,


pli: araṇike,


pli: añjaniyā,


pli: añjanisalākāya,


pli: vāsijaṭe,


pli: udakapuñchaniyā,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ratanavagga


pli: 87. Mañcapīṭhasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā upanando sakyaputto ucce mañce sayati.


pli: Atha kho bhagavā sambahulehi bhikkhūhi saddhiṁ senāsanacārikaṁ āhiṇḍanto yenāyasmato upanandassa sakyaputtassa vihāro tenupasaṅkami.


pli: Addasā kho āyasmā upanando sakyaputto bhagavantaṁ dūratova āgacchantaṁ.


pli: Disvāna bhagavantaṁ etadavoca—


pli: “āgacchatu me, bhante, bhagavā sayanaṁ passatū”ti.


pli: Atha kho bhagavā tatova paṭinivattitvā bhikkhū āmantesi—


pli: “āsayato, bhikkhave, moghapuriso veditabbo”ti.


pli: Atha kho bhagavā āyasmantaṁ upanandaṁ sakyaputtaṁ anekapariyāyena vigarahitvā dubbharatāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Navaṁ pana bhikkhunā mañcaṁ vā pīṭhaṁ vā kārayamānena aṭṭhaṅgulapādakaṁ kāretabbaṁ sugataṅgulena, aññatra heṭṭhimāya aṭaniyā; taṁ atikkāmayato chedanakaṁ pācittiyan”ti.


pli: Navaṁ nāma


pli: karaṇaṁ upādāya vuccati.


pli: Mañco nāma


pli: cattāro mañcā— masārako, bundikābaddho, kuḷīrapādako, āhaccapādako.


pli: Pīṭhaṁ nāma


pli: cattāri pīṭhāni— masārakaṁ, bundikābaddhaṁ, kuḷīrapādakaṁ, āhaccapādakaṁ.


pli: Kārayamānenāti


pli: karonto vā kārāpento vā.


pli: Aṭṭhaṅgulapādakaṁ kāretabbaṁ sugataṅgulena, aññatra heṭṭhimāya aṭaniyāti


pli: ṭhapetvā heṭṭhimaṁ aṭaniṁ;


pli: taṁ atikkāmetvā karoti vā kārāpeti vā, payoge dukkaṭaṁ, paṭilābhena chinditvā pācittiyaṁ desetabbaṁ.


pli: Attanā vippakataṁ attanā pariyosāpeti, āpatti pācittiyassa.


pli: Attanā vippakataṁ parehi pariyosāpeti, āpatti pācittiyassa.


pli: Parehi vippakataṁ attanā pariyosāpeti, āpatti pācittiyassa.


pli: Parehi vippakataṁ parehi pariyosāpeti, āpatti pācittiyassa.


pli: Aññassatthāya karoti vā kārāpeti vā, āpatti dukkaṭassa.


pli: Aññena kataṁ paṭilabhitvā paribhuñjati, āpatti dukkaṭassa.


pli: Anāpatti—


pli: pamāṇikaṁ karoti,


pli: ūnakaṁ karoti,


pli: aññena kataṁ pamāṇātikkantaṁ paṭilabhitvā chinditvā paribhuñjati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ratanavagga


pli: 88. Tūlonaddhasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū mañcampi pīṭhampi tūlonaddhaṁ kārāpenti.


pli: Manussā vihāracārikaṁ āhiṇḍantā passitvā ujjhāyanti khiyyanti vipācenti—


pli: “kathañhi nāma samaṇā sakyaputtiyā mañcampi pīṭhampi tūlonaddhaṁ kārāpessanti, seyyathāpi gihī kāmabhogino”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū mañcampi pīṭhampi tūlonaddhaṁ kārāpessantī”ti …pe…


pli: “saccaṁ kira tumhe, bhikkhave, mañcampi pīṭhampi tūlonaddhaṁ kārāpethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, mañcampi pīṭhampi tūlonaddhaṁ kārāpessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu mañcaṁ vā pīṭhaṁ vā tūlonaddhaṁ kārāpeyya, uddālanakaṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Mañco nāma


pli: cattāro mañcā— masārako, bundikābaddho, kuḷīrapādako, āhaccapādako.


pli: Pīṭhaṁ nāma


pli: cattāri pīṭhāni— masārakaṁ, bundikābaddhaṁ, kuḷīrapādakaṁ, āhaccapādakaṁ.


pli: Tūlaṁ nāma


pli: tīṇi tūlāni— rukkhatūlaṁ, latātūlaṁ, poṭakitūlaṁ.


pli: Kārāpeyyāti


pli: karoti vā kārāpeti vā, payoge dukkaṭaṁ.


pli: Paṭilābhena uddāletvā pācittiyaṁ desetabbaṁ.


pli: Attanā vippakataṁ attanā pariyosāpeti, āpatti pācittiyassa.


pli: Attanā vippakataṁ parehi pariyosāpeti, āpatti pācittiyassa.


pli: Parehi vippakataṁ attanā pariyosāpeti, āpatti pācittiyassa.


pli: Parehi vippakataṁ parehi pariyosāpeti, āpatti pācittiyassa.


pli: Aññassatthāya karoti vā kārāpeti vā, āpatti dukkaṭassa.


pli: Aññena kataṁ paṭilabhitvā paribhuñjati, āpatti dukkaṭassa.


pli: Anāpatti—


pli: kāyabandhane,


pli: aṁsabaddhake,


pli: pattatthavikāya,


pli: parissāvane,


pli: bibbohanaṁ karoti,


pli: aññena kataṁ paṭilabhitvā uddāletvā paribhuñjati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ratanavagga


pli: 89. Nisīdanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhagavatā bhikkhūnaṁ nisīdanaṁ anuññātaṁ hoti.


pli: Chabbaggiyā bhikkhū—


pli: “bhagavatā nisīdanaṁ anuññātan”ti appamāṇikāni nisīdanāni dhārenti.


pli: Mañcassapi pīṭhassapi puratopi pacchatopi olambenti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū appamāṇikāni nisīdanāni dhāressantī”ti …pe…


pli: “saccaṁ kira tumhe, bhikkhave, appamāṇikāni nisīdanāni dhārethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, appamāṇikāni nisīdanāni dhāressatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Nisīdanaṁ pana bhikkhunā kārayamānena pamāṇikaṁ kāretabbaṁ.


pli: Tatridaṁ pamāṇaṁ—dīghaso dve vidatthiyo, sugatavidatthiyā; tiriyaṁ diyaḍḍhaṁ.


pli: Taṁ atikkāmayato chedanakaṁ pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena āyasmā udāyī mahākāyo hoti.


pli: So bhagavato purato nisīdanaṁ paññapetvā samantato samañchamāno nisīdati.


pli: Atha kho bhagavā āyasmantaṁ udāyiṁ etadavoca—


pli: “kissa tvaṁ, udāyi, nisīdanaṁ samantato samañchasi;


pli: seyyathāpi purāṇāsikoṭṭho”ti?


pli: “Tathā hi pana, bhante, bhagavatā bhikkhūnaṁ atikhuddakaṁ nisīdanaṁ anuññātan”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, nisīdanassa dasaṁ vidatthiṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: Tatridaṁ pamāṇaṁ—dīghaso dve vidatthiyo, sugatavidatthiyā; tiriyaṁ diyaḍḍhaṁ. Dasā vidatthi.


pli: Nisīdanaṁ nāma


pli: sadasaṁ vuccati.


pli: Kārayamānenāti


pli: karonto vā kārāpento vā pamāṇikaṁ kāretabbaṁ.


pli: Tatridaṁ pamāṇaṁ— dīghaso dve vidatthiyo, sugatavidatthiyā; tiriyaṁ diyaḍḍhaṁ. Dasā vidatthi.


pli: Taṁ atikkāmetvā karoti vā kārāpeti vā, payoge dukkaṭaṁ.


pli: Paṭilābhena chinditvā pācittiyaṁ desetabbaṁ.


pli: Attanā vippakataṁ attanā pariyosāpeti, āpatti pācittiyassa.


pli: Attanā vippakataṁ parehi pariyosāpeti, āpatti pācittiyassa.


pli: Parehi vippakataṁ attanā pariyosāpeti, āpatti pācittiyassa.


pli: Parehi vippakataṁ parehi pariyosāpeti, āpatti pācittiyassa.


pli: Aññassatthāya karoti vā kārāpeti vā, āpatti dukkaṭassa.


pli: Aññena kataṁ paṭilabhitvā paribhuñjati, āpatti dukkaṭassa.


pli: Anāpatti—


pli: pamāṇikaṁ karoti,


pli: ūnakaṁ karoti,


pli: aññena kataṁ pamāṇātikkantaṁ paṭilabhitvā chinditvā paribhuñjati,


pli: vitānaṁ vā bhūmattharaṇaṁ vā sāṇipākāraṁ vā bhisiṁ vā bibbohanaṁ vā karoti,


pli: ummattakassa,


pli: ādikammikassāti.


pli: Nisīdanasikkhāpadaṁ niṭṭhitaṁ sattamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Musāvādavagga


pli: 9. Duṭṭhullārocanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.